Javaslat A TANÁCS HATÁROZATA az egyrészről Nyugat-Afrika államai, az ECOWAS és a WAEMU, másrészről az Európai Unió és tagállamai közötti gazdasági partnerségi megállapodás aláírásáról és ideiglenes alkalmazásáról /* COM/2014/0576 final - 2014/0265 (NLE) */





INDOKOLÁS 1. A JAVASLAT HÁTTERE A tanácsi határozatra irányuló csatolt javaslat megteremti a jogi eszközt az egyrészről a nyugat-afrikai államok[1], a Nyugat-afrikai Államok Gazdasági Közössége (ECOWAS) és a Nyugat-afrikai Gazdasági és Monetáris Unió (WAEMU), másrészről az Európai Unió és tagállamai közötti gazdasági partnerségi megállapodás (GPM) aláírásához és ideiglenes alkalmazásához. A nyugat-afrikai régió egészével megkötendő GPM megtárgyalására a 2000. június 23-án Cotonouban aláírt és 2005. június 25-én Luxembourgban, majd 2010. június 22-én Ouagadougouban felülvizsgált AKCS–EU partnerségi megállapodásban (Cotonoui Megállapodás) meghatározott célkitűzésekkel, valamint a Tanács által 2002. június 12-én elfogadott, az AKCS-államokkal kötendő gazdasági partnerségi megállapodásokra vonatkozó tárgyalási irányelvekkel összhangban került sor. A tárgyalások 2014. február 6-án Brüsszelben a főtárgyalók szintjén lezárultak. A Megállapodást 2014. június 30-án Ouagadougouban (Burkina Faso) parafálták. Hatálybalépésétől a Megállapodás felváltja a régió jelenlegi két ideiglenes gazdasági partnerségi megállapodását, az Elefántcsontparttal megkötött, 2007. december 7-én parafált, 2008. november 26-án aláírt és az Európai Parlament által 2009. március 25-én jóváhagyott átmeneti gazdasági partnerségi megállapodást, valamint a Ghánával megkötött, 2007. december 13-án parafált átmeneti gazdasági partnerségi megállapodást. A Zöld-foki-szigetek jelenleg kedvezményezettje az általános vámkedvezmény-rendszer fenntartható fejlődésre és felelősségteljes kormányzásra vonatkozó különleges ösztönző előírásai (GSP+) rendszerének, valamint Nigéria kedvezményezettje az általános vámkedvezmény-rendszer általános előírásai (GSP) rendszerének. Hatálybalépésétől a Megállapodás felváltja ezeket a rendszereket. A régió más országai a legkevésbé fejlett országok közé való besorolásuk értelmében jelenleg a „fegyver kivételével mindent” kezdeményezés kedvezményezettjei. A Megállapodás hatálybalépése harmonizált kereskedelmi rendszert biztosít az Európai Unió és a nyugat-afrikai régió között, így támogatva a regionális integrációt és az ECOWAS közös külső vámtarifáinak végrehajtását. 2. A MEGÁLLAPODÁS JELLEGE ÉS ALKALMAZÁSI TERÜLETE A GPM az árukereskedelemről, a vám- és kereskedelmi könnyítésekről, a kereskedelem technikai akadályairól, az egészségügyi és növény-egészségügyi intézkedésekről, a mezőgazdaságról és a halászatról rendelkezik. Ezenfelül a fejlesztési dimenzió végrehajtására irányuló együttműködésre vonatkozó rendelkezések meghatározzák a GPM végrehajtása tekintetében kiemelt, a GPM fejlesztési programjában (PAPED) ismertetett cselekvési területeket, amelyek finanszírozási módjait a Megállapodás tartalmazza. A Tanács 2010. május 10-i és 2014. március 17-i nyilatkozatai megerősítik az Európai Unió és tagállamai elkötelezettségét Nyugat-Afrika fejlődésének pénzügyi támogatására. A Megállapodás kötelezettségvállalásokat tartalmaz a regionális integráció tekintetében, amely szerint a nyugat-afrikai államok vállalják, hogy kölcsönösen alkalmazzák az e Megállapodásban az Európai Uniónak biztosított preferenciális elbánást. A Megállapodás előírja a regionális szinten folytatott tárgyalások fenntartását is a következő területeken: beruházások, szolgáltatások, szellemi tulajdonjog és innováció, folyó fizetések és tőkemozgások, a személyes adatok védelme, a verseny, a fogyasztóvédelem, a fenntartható fejlődés és a közbeszerzés. Az intézményi rendelkezések előírják a GPM végrehajtásának felügyeletére a Nyugat-Afrika és az Európai Unió közötti gazdasági partnerségi megállapodás Közös Tanácsának létrehozását. Ez a Tanács a Nyugat-Afrikai GPM miniszteri nyomonkövetési bizottságának tagjaiból, valamint az Európai Unió Tanácsa és a Bizottság tagjaiból áll. A Tanácsot a GPM végrehajtásáért felelős vegyes bizottság fogja segíteni. Egy Nyugat-Afrika–Európai Unió parlamenti bizottság szolgál majd fórumként az Európai Parlament, valamint az ECOWAS és a WAEMU regionális parlamentjeinek tagjai számára. A GPM Közös Tanácsát ezenfelül egy Nyugat-Afrika–Európai Unió konzultatív vegyes bizottság segíti a civil társadalom és a magánszektor képviselői közötti párbeszéd és együttműködés előmozdításában. A GPM saját hatásának átfogó monitoringjáról, valamint ötévente sorra kerülő felülvizsgálatáról is rendelkezik. 3. ELJÁRÁSOK Hatálybalépéséig a GPM ideiglenesen alkalmazandó. Erre az ideiglenes alkalmazásra annak érdekében van szükség, hogy mihamarabb lehetővé tegye a Megállapodásban részes, a legkevésbé fejlett országok közé nem tartozó országok számára az uniós piachoz való szabad hozzáférést, valamint a Megállapodásban részes, legkevésbé fejlett országok számára a kedvezőbb származási szabályok alkalmazását. A Bizottság úgy ítélte meg, hogy a tárgyalások eredményei kielégítőek és megfelelnek a Tanács tárgyalási irányelveinek, ezért arra kéri a Tanácsot, hogy: – engedélyezze számára Nyugat-Afrikával regionális GPM aláírását az Európai Unió nevében; és – a GPM hatálybalépéséig hagyja jóvá annak ideiglenes alkalmazását. 2014/0265 (NLE) Javaslat A TANÁCS HATÁROZATA az egyrészről Nyugat-Afrika államai, az ECOWAS és a WAEMU, másrészről az Európai Unió és tagállamai közötti gazdasági partnerségi megállapodás aláírásáról és ideiglenes alkalmazásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (3) és (4) bekezdésére, összefüggésben a 218. cikk (5) bekezdésével, tekintettel az Európai Bizottság javaslatára[2], mivel: (1) A Tanács 2002. június 12-én felhatalmazta a Bizottságot arra, hogy az AKCS-országokkal gazdasági partnerségi megállapodások megkötésére irányuló tárgyalásokat kezdjen. (2) A tárgyalások lezárultak, és 2014. június 30-án parafálták az egyrészről a nyugat-afrikai államok (a Benini Köztársaság, Burkina Faso, a Zöld-foki Köztársaság, az Elefántcsontparti Köztársaság, a Gambiai Köztársaság, a Ghánai Köztársaság, a Guineai Köztársaság, a Bissau-guineai Köztársaság, a Libériai Köztársaság, a Mauritániai Iszlám Köztársaság, a Mali Köztársaság, a Nigeri Köztársaság, a Nigériai Szövetségi Köztársaság, a Szenegáli Köztársaság, a Sierra Leone Köztársaság és a Togói Köztársaság), a Nyugat-afrikai Államok Gazdasági Közössége (ECOWAS) és a Nyugat-afrikai Gazdasági és Monetáris Unió (WAEMU) és másrészről az Európai Unió és tagállamai közötti gazdasági partnerségi megállapodást (a továbbiakban: a GPM). (3) Az AKCS-államokkal kötött gazdasági partnerségi megállapodásokra az Európai Unió AKCS-államokkal folytatott kereskedelmi és fejlesztési együttműködési politikájának végrehajtásához van szükség. (4) A GPM 107. cikkének (3) bekezdése előírja, hogy az annak hatálybalépéséig ideiglenesen alkalmazandó. (5) A GPM-et az Európai Unió nevében alá kell írni, és későbbi időpontban történő megkötéséig ideiglenes jelleggel alkalmazni kell, ELFOGADTA EZT A HATÁROZATOT: 1. cikk Az említett átmeneti gazdasági partnerségi megállapodás megkötéséről szóló tanácsi határozatra is figyelemmel, az Európai Unió nevében jóváhagyásra kerül az egyrészről a nyugat-afrikai államok, az ECOWAS és a WAEMU, másrészről az Európai Unió és tagállamai közötti gazdasági partnerségi megállapodás aláírása. A Megállapodás szövegét mellékletként csatolták e határozathoz. 2. cikk A Tanács Főtitkársága teljes mértékben felhatalmazza a főtárgyaló által megjelölt személyt vagy személyeket a Megállapodás Európai Unió nevében történő aláírására, feltételezve annak megkötését. 3. cikk A Megállapodást a megkötéséhez szükséges eljárások befejezéséig a Megállapodás 107. cikkének (3) bekezdésében előírtak szerint az Unió hatáskörébe tartozó elemek vonatkozásában ideiglenesen alkalmazni kell. A Bizottság értesítést tesz közzé az ideiglenes alkalmazás dátumáról. 4. cikk Ez a határozat az elfogadása napján lép hatályba. Kelt Brüsszelben, -án/-én. a Tanács részéről az elnök PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ 1. A JAVASLAT CÍME A TANÁCS HATÁROZATA az egyrészről Nyugat-Afrika államai, az ECOWAS és a WAEMU, másrészről az Európai Unió és tagállamai közötti gazdasági partnerségi megállapodás aláírásáról és ideiglenes alkalmazásáról 2. KÖLTSÉGVETÉSI TÉTELEK Alcím és jogcímcsoport: 12. alcím és 120. jogcímcsoport A költségvetésben 2014-re előirányzott összeg: 16 185 600 000 EUR 3. PÉNZÜGYI HATÁS ¨ A javaslatnak nincs pénzügyi hatása. x A javaslatnak a kiadásra nincs, a bevételre azonban van pénzügyi hatása – a hatás a következő: (millió EUR egy tizedesjegyig) || || Költségvetési tétel || Bevételek[3] || 12 hónapos időszak, éééé/hh/nn-tól kezdve || [N. év] 120. jogcímcsoport || A saját forrásokra gyakorolt hatás || || 4.3. Az intézkedést követő helyzet || [N + 1]. év || [N + 2]. év || [N + 3]. év || [N + 4]. év || [N + 5]. év 120. jogcímcsoport || 4.3. || 4.3. || 4.3. || 4.3. || 4.3. 4. CSALÁS ELLENI INTÉZKEDÉSEK Az Európai Unió saját forrásainak védelmében a Megállapodás olyan rendelkezéseket tartalmaz, amelyek annak biztosítására irányulnak, hogy a partnerország helyesen alkalmazza a „Pénzügyi hatás” című harmadik pont szerinti kereskedelmi koncessziók alkalmazásához megállapított feltételeket, elsősorban a származási szabályokról szóló jegyzőkönyvet (a Megállapodás A. melléklete) és a vámügyekben történő kölcsönös közigazgatási segítségnyújtásról szóló jegyzőkönyvet (a Megállapodás E. melléklete). Ezek a rendelkezések kiegészítik a minden importált árura alkalmazandó európai uniós vámügyi jogszabályokat (elsősorban az Európai Unió vámkódexét és annak végrehajtási rendelkezéseit), valamint a tagállamoknak a saját források ellenőrzésével kapcsolatos felelősségéről szóló jogszabályokat (elsősorban az 1150/2000/EK, Euratom tanácsi rendeletet). 5. EGYÉB MEGJEGYZÉSEK Ez a becslés a 2012-es import volumenén alapul. Valójában – nagyon korlátozott számú termék kivételével, amelyet olyan, nem a legkevésbé fejlett országokhoz sorolható országokból hoznak be, amelyek nem írtak alá ideiglenes gazdasági partnerségi megállapodást – a Nyugat-Afrikából érkező importnak majdnem az egésze már most is vámmentesen lép be az Európai Unió területére. [1] Benin, Burkina Faso, a Zöld-foki-szigetek, Elefántcsontpart, Gambia, Ghána, Guinea, Bissau-Guinea, Libéria, Mauritánia, Mali, Niger, Nigéria, Szenegál, Sierra Leone és Togo. [2] HL C […]., […]., […]. o. [3] A tradicionális saját források (vámok, mezőgazdasági vámok, cukorilletékek) tekintetében nettó összegeket, vagyis a 25 %-kal (beszedési költségek) csökkentett bruttó összegeket kell megadni. MELLÉKLET GAZDASÁGI PARTNERSÉGI MEGÁLLAPODÁS (GPM) EGYRÉSZRŐL NYUGAT-AFRIKA ÁLLAMAI, AZ ECOWAS ÉS A WAEMU ÉS MÁSRÉSZRŐL AZ EURÓPAI UNIÓ ÉS TAGÁLLAMAI KÖZÖTT Tartalomjegyzék A Megállapodás Feleinek listája: Preambulum I. RÉSZ: GAZDASÁGI ÉS KERESKEDELMI PARTNERSÉG A FENNTARTHATÓ FEJLŐDÉSÉRT II. RÉSZ: KERESKEDELEMPOLITIKA ÉS A KERESKEDELEMMEL KAPCSOLATOS KÉRDÉSEK 1. fejezet: Vámok 2. fejezet: Kereskedelmi védelmi eszközök 3. fejezet: A kereskedelem technikai akadályai, valamint állat- és növény-egészségügyi intézkedések 4. fejezet: Egyéb nem vámjellegű akadályok 5. fejezet: Kereskedelemkönnyítés, vámügyi együttműködés és kölcsönös igazgatási segítségnyújtás 6. fejezet: Mezőgazdaság, halászat és élelmezésbiztonság III. RÉSZ: A FEJLESZTÉSI DIMENZIÓ VÉGREHAJTÁSÁRA ÉS A GPM CÉLKITŰZÉSEINEK MEGVALÓSÍTÁSÁRA IRÁNYULÓ EGYÜTTMŰKÖDÉS IV. RÉSZ: A VITÁK MEGELŐZÉSE ÉS VITARENDEZÉS 1. fejezet: Célkitűzés, hatály és vitában álló Felek 2. fejezet: Viták megelőzése: konzultációk és közvetítés 3. fejezet: Vitarendezési eljárások 4. fejezet: Általános rendelkezések V. RÉSZ: ÁLTALÁNOS KIVÉTELEK VI. RÉSZ: INTÉZMÉNYI RENDELKEZÉSEK VII. RÉSZ: ZÁRÓ RENDELKEZÉSEK MELLÉKLETEK A Benini Köztársaság, Burkina Faso, A Zöld-foki Köztársaság, Az Elefántcsontparti Köztársaság, A Gambiai Köztársaság, A Ghánai Köztársaság, A Guineai Köztársaság, A Bissau-guineai Köztársaság, A Libériai Köztársaság, A Mauritániai Iszlám Köztársaság, A Mali Köztársaság, A Nigeri Köztársaság, A Nigériai Szövetségi Köztársaság, A Szenegáli Köztársaság, A Sierra Leone Köztársaság, A Togói Köztársaság, továbbá A NYUGAT-AFRIKAI ÁLLAMOK GAZDASÁGI KÖZÖSSÉGE (ECOWAS), valamint A NYUGAT-AFRIKAI GAZDASÁGI ÉS MONETÁRIS UNIÓ (WAEMU) egyrészről, és A BELGA KIRÁLYSÁG, A BOLGÁR KÖZTÁRSASÁG, A CSEH KÖZTÁRSASÁG, A DÁN KIRÁLYSÁG, A NÉMETORSZÁGI SZÖVETSÉGI KÖZTÁRSASÁG, AZ ÉSZT KÖZTÁRSASÁG, ÍRORSZÁG, A GÖRÖG KÖZTÁRSASÁG, A SPANYOL KIRÁLYSÁG, A FRANCIA KÖZTÁRSASÁG, A HORVÁT KÖZTÁRSASÁG, AZ OLASZ KÖZTÁRSASÁG, A CIPRUSI KÖZTÁRSASÁG, A LETT KÖZTÁRSASÁG, A LITVÁN KÖZTÁRSASÁG, A LUXEMBURGI NAGYHERCEGSÉG, MAGYARORSZÁG, A MÁLTAI KÖZTÁRSASÁG, A HOLLAND KIRÁLYSÁG, AZ OSZTRÁK KÖZTÁRSASÁG, A LENGYEL KÖZTÁRSASÁG, A PORTUGÁL KÖZTÁRSASÁG, ROMÁNIA, A SZLOVÉN KÖZTÁRSASÁG, A SZLOVÁK KÖZTÁRSASÁG, A FINN KÖZTÁRSASÁG, A SVÉD KIRÁLYSÁG, NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA és AZ EURÓPAI UNIÓ, másrészről, TEKINTETTEL egyrészt az afrikai, karibi és csendes-óceáni államok csoportját (AKCS) létrehozó georgetowni megállapodásra, a Nyugat-afrikai Államok Gazdasági Közösségét (ECOWAS) és a Nyugat-Afrikai Gazdasági és Monetáris Uniót (WAEMU) létrehozó szerződésekre, és másrészt az Európai Unióról szóló szerződésre (EUSZ) és az Európai Unió működéséről szóló szerződésre (EUMSZ); TEKINTETTEL a Cotonouban 2000. június 23-án aláírt, és 2005. június 25-én Luxembourgban és 2010. június 22-én Ouagadougouban felülvizsgált AKCS–EK partnerségi megállapodásra (a továbbiakban: Cotonoui Megállapodás); FIGYELEMBE VÉVE egyrészt az Európai Unió, annak tagállamai és a nyugat-afrikai régió között meglévő kapcsolatok fontosságát, másrészt közös értékeiket; FIGYELEMBE VÉVE, hogy az Európai Unió, annak tagállamai és a nyugat-afrikai régió még szorosabbra kívánják fűzni kötelékeiket, és a partnerségen, fejlődésen és szolidaritáson alapuló tartós kapcsolatok kialakítására törekednek, MEGGYŐZŐDVE a népek gazdasági és társadalmi fejlődése előmozdításának szükségességéről a fenntartható fejlődés és a környezetvédelem követelményeinek szem előtt tartása mellett; FIGYELEMBE VÉVE, hogy a Felek nagy fontosságot tulajdonítanak az Egyesült Nemzetek Alapokmányában foglalt elveknek és különösen az emberi jogok tiszteletben tartásának; FIGYELEMBE VÉVE elkötelezettségüket a nemzetközi kereskedelemre irányadó alapelvek és szabályok – különösen a Kereskedelmi Világszervezetet (a továbbiakban: WTO) létrehozó egyezményben foglaltak – iránt; FIGYELEMBE VÉVE a nyugat-afrikai államok közötti integráció, valamint az euroafrikai kapcsolatok erősítésének fontosságát; EMLÉKEZTETVE arra, hogy a Nyugat-afrikai Államok Gazdasági Közössége (ECOWAS) és a Nyugat-Afrikai Gazdasági és Monetáris Unió (WAEMU) feladata a regionális együttműködés és integráció előmozdítása egy majdani nyugat-afrikai gazdasági unió létrehozása érdekében, a népek életszínvonalának emelése, a gazdasági stabilitás fenntartása és fokozása, a tagállamok közötti kapcsolatok erősítése és az afrikai kontinens előrehaladása és fejlődése céljából; ÚJFENT MEGERŐSÍTVE az iránti elkötelezettségüket, hogy közösen munkálkodjanak az AKCS–EU partnerség Cotonoui Magállapodásban meghatározott célkitűzéseinek megvalósításán, nevezetesen a szegénység csökkentésén és hosszú távú felszámolásán, a fenntartható fejlődésen, valamint az AKCS-államok sikeres és harmonikus integrációján a világgazdaságba; FIGYELEMBE VÉVE, hogy az Egyesült Nemzetek Szervezetének Közgyűlése által 2000-ben elfogadott Millenniumi Nyilatkozatra visszavezethető ezredfordulós fejlesztési célkitűzések, különösen a legnagyobb szegénység és éhínség leküzdése, valamint az Egyesült Nemzetek Szervezetének konferenciáin elfogadott fejlesztési célok és elvek tekintetében világos útmutatást adnak, és e Megállapodás keretében a nyugat-afrikai régió, valamint az Európai Unió és tagállamai közötti partnerség alapelemét kell, hogy képezzék; FIGYELEMBE VÉVE egyrészt az Európai Unió és tagállamai azon szándékát, hogy Nyugat-Afrikának jelentős támogatást nyújtsanak a reformokra, valamint a gazdaságot és a társadalmi fejlődést érintő kiigazításokra irányuló erőfeszítései terén, másrészt pedig elkötelezettségüket a közös Európai Unió–Afrika stratégia végrehajtása iránt; FIGYELEMBE VÉVE egyfelől a nyugat-afrikai régió, másfelől az Európai Unió és tagállamai között a gazdasági és társadalmi fejlettség szintjét tekintve mutatkozó különbségeket, valamint a nyugat-afrikai régió integrációját és gazdasági fejlődését célzó folyamat erősítésének szükségességét; KÜLÖNÖS FIGYELEMMEL arra a tényre, hogy a nyugat-afrikai régió számos legkevésbé fejlett (LDC-) országot foglal magában, és ezáltal komoly nehézségekkel kell szembenéznie a különleges gazdasági helyzete és a fejlődés, a kereskedelem előmozdítása és a pénzügyek terén jelentkező különleges szükségletei miatt; HANGSÚLYOZVA, hogy a gazdasági partnerségi megállapodás (a továbbiakban: GPM) a javak és szolgáltatások kereskedelmének fokozatos és aszimmetrikus liberalizációján alapul, amely a nyugat-afrikai államok javát szolgálja; ÚJFENT MEGERŐSÍTVE, hogy a GPM olyan fejlesztési eszközt képez, amely különösen a tartós növekedés előmozdítására, a nyugat-afrikai államok termelési és exportképességének fokozására, a nyugat-afrikai gazdaságok szerkezetátalakításának, diverzifikációjának és versenyképességének támogatására irányul, és végső soron a kereskedelem, a technológia, a munkahelyteremtés fejlesztését és a beruházások odavonzását eredményezi; ÚJFENT MEGERŐSÍTVE egyébiránt, hogy a stabilitás és a béke a nyugat-afrikai tényleges regionális integráció kulcsfontosságú tényezőinek számít, amelyhez a GPM-nek hozzá kell járulnia; KIFEJEZVE az iránti elszántságukat, hogy a fenti célkitűzéseket együtt valósítsák meg a Cotonoui Megállapodás vívmányainak megőrzése mellett, és ennek céljából egy kölcsönösen előnyös és a fejlődést ténylegesen magában hordozó GPM-et hozzanak létre, A KÖVETKEZŐKBEN ÁLLAPODTAK MEG: I. RÉSZ GAZDASÁGI ÉS KERESKEDELMI PARTNERSÉG A FENNTARTHATÓ FEJLŐDÉSÉRT Első cikk Célkitűzések (1) A Megállapodás célkitűzései a következők: a) Egy olyan gazdasági és kereskedelmi partnerség létrehozása, amelynek célja a gyors, tartós és munkahelyteremtéssel járó gazdasági növekedés megvalósítása, a szegénység csökkentése, majd felszámolása, az életszínvonal emelése, a teljes foglalkoztatás megvalósítása, a gazdaságok diverzifikációja, a reáljöveledem és a termelés növelése, a nyugat-afrikai régió szükségleteivel összeegyeztethető módon és a Felek eltérő gazdasági fejlettségi szintjeinek figyelembevételével; b) A regionális integráció, a gazdasági együttműködés és a jó gazdasági kormányzás előmozdítása a nyugat-afrikai régióban; c) A régión belüli kereskedelem fokozása és az egységes és hatékony regionális piac kiépítése Nyugat-Afrikában; d) Hozzájárulás Nyugat-Afrika világgazdaságba való harmonikus és fokozatos integrálásához a politikai választásaival, prioritásaival és fejlesztési stratégiáival összhangban; e) A szolidaritáson és a kölcsönös érdekeken alapuló Felek közötti gazdasági és kereskedelmi kapcsolatok erősítése, a WTO által meghatározott kötelezettségeknek megfelelően, a két régió versenyképessége közötti jelentős különbségek figyelembevételével. (2) Az e cikk (1) bekezdésében meghatározott célkitűzések megvalósítása érdekében a Felek kötelezettséget vállalnak az alábbiak iránt: a) Annak elősegítése, hogy fokozódjon a nyugat-afrikai régió termelési ágazatainak kínálati kapacitása és versenyképessége; b) A nyugat-afrikai régió kapacitásainak erősítése a kereskedelempolitikák és a kereskedelemmel kapcsolatos szabályok terén; c) Hozzájárulás a Felek által a nemzetközi fórumokon vállalt kötelezettségek tényleges végrehajtásához a fenntartható fejlődés, a fejlesztésfinanszírozás, a kereskedelem fejlődésben betöltött szerepének erősítése, a támogatás volumenének és hatékonyságának fokozása területén; d) Hatékony, kiszámítható és átlátható regionális szabályozási keret létrehozása a nyugat-afrikai régióban a beruházások, a nyugat-afrikai magánszektor fejlesztése, a köz- és magánszféra közötti párbeszéd, valamint a nyugat-afrikai és európai uniós magánszektorok közötti partnerség előmozdítása érdekében; e) Hatékony, kiszámítható és átlátható keret létrehozása olyan együttműködési intézkedések céljából, amelyek lehetővé teszik a Megállapodás célkitűzéseinek előmozdítását, ideértve a Nyugat-Afrikával való gazdasági partnerségi megállapodás fejlesztési programját (PAPED) és a végrehajtására vonatkozó rendelkezéseket; f) A Felek közötti kereskedelem fokozatos és aszimmetrikus liberalizációja, valamint az áruk és szolgáltatások kereskedelmét érintő ágazatokon belüli együttműködés erősítése. 2. cikk Alapelvek (1) A GPM a Cotonoui Megállapodás alapelvein és elemein alapul, az utóbbi Megállapodás 2., 9., 19. és 35. cikkében meghatározottak szerint. A GPM a Cotonoui Megállapodás, valamint az AKCS-államok és az EU közötti, a pénzügyi együttműködést, a regionális integrációt és a gazdasági és kereskedelmi együttműködést érintő korábbi egyezmények vívmányaira támaszkodik. (2) A GPM-et a Cotonoui Megállapodás vívmányainak kiegészítéseként hajtják végre, és annak fenntarthatóságához a két fél kötelezettségvállalásainak tényleges végrehajtása szükséges, ideértve az Európai Unió által a fejlesztésfinanszírozási együttműködés és a kereskedelemösztönző támogatás terén tett kötelezettségvállalásokat is. (3) A Felek eleget tesznek fejlesztési együttműködéssel kapcsolatos kötelezettségvállalásaiknak a GPM teljes időtartama alatt, és kötelezettséget vállalnak a GPM-ből fakadó támogatási igények és a fejlesztési együttműködés közötti koherencia biztosításához szükséges, az e Megállapodás III. részében a GPM programjának fejlesztésre vonatkozó szakaszában meghatározott mechanizmusok bevezetésére. (4) A két régió közötti kereskedelmi kapcsolatok a kölcsönösségen és az eltérő fejlettségi szinteken alapulnak. E tekintetben a jelen Megállapodás keretében tett kötelezettségvállalások megegyeznek a Cotonoui Megállapodás 34. cikkével, amely különleges és differenciált elbánást vezet be a két Fél kötelezettségvállalásait illetően. A Felek ügyelnek különösen arra, hogy szem előtt tartsák a nyugat-afrikai régió gazdaságainak sebezhetőségét, amelyeket integrálni kell a kereskedelmi liberalizáció folyamatába, valamint a progresszivitás, rugalmasság és aszimmetria elveinek alkalmazását a nyugat-afrikai régió javára. (5) Az e Megállapodás értelmében tett kereskedelmi kötelezettségvállalások betartásával a Felek tartózkodnak attól, hogy hátráltassák a mezőgazdasági és élelmezésbiztonsági, közegészségügyi, oktatási szakpolitikák, továbbá a nyugat-afrikai régió által a fenntartható fejlődésre irányuló stratégia keretében elfogadott bármely más gazdasági és szociális politika végrehajtását. (6) A GPM sikere csak akkor biztosítható, ha a végrehajtása érdekében a Felek közös felelősségén alapuló ambiciózus partnerség jön létre. A Felek ennek megfelelően kötelezettséget vállalnak a GPM fenntarthatóságának biztosítására. (7) A Felek újfent megerősítik a dohai fejlesztési forduló során tett kötelezettségvállalásukat a kereskedelmet esetlegesen torzító intézkedések csökkentésére és elkerülésére, valamint annak támogatását, hogy ennek keretében ambiciózus eredményeket érjenek el. (8) A Megállapodás hatékony végrehajtása céljából a Felek olyan állandó igazgatási és nyomonkövetési–értékelési mechanizmust bevezető közös intézményeket hoznak létre, amelyek révén szükség esetén elvégezhetők a Megállapodás célkitűzéseinek megvalósításához szükséges kiigazítások. 3. cikk Gazdasági növekedés és fenntartható fejlődés (1) A Felek újfent megerősítik, hogy a fenntartható fejlődés célkitűzését a gazdasági partnerségük minden szintjén alkalmazni kell és be kell építeni, a Cotonoui Megállapodás 1., 2., 9., 19., 21, 22., 23., 28. és 29. cikkében meghatározott kötelezettségvállalásaiknak megfelelően, különös tekintettel a gazdasági fejlődés előmozdítására és a szegénység csökkentésére, majd végleges felszámolására irányuló általános kötelezettségvállalásaikra, amelyeknek a fenntartható fejlődés célkitűzéseivel összhangban tesznek eleget. (2) E Megállapodás keretében a Felek a fenntartható fejlődés célkitűzését oly módon értelmezik, mint a népeik és jövőbeli nemzedékeik emberi, kulturális, gazdasági, szociális, egészségügyi és környezetvédelmi érdekeinek messzemenő figyelembevételével történő kötelezettségvállalást. (3) A Felek újfent megerősítik a szegénység elleni küzdelem keretében tett kötelezettségvállalásaikat a makrogazdasági keret erősítése, a gyors és tartós gazdasági növekedés előmozdítása, valamint a Nyugat-Afrika régión belüli és nemzetközi kereskedelmének fejlesztéséhez elengedhetetlenül szükséges infrastruktúrák létrehozása iránt. E célból a Felek támogatják mindazon intézményi reformokat, amelyek célja, hogy a nemzeti és regionális közigazgatásokat hozzáigazítsák a kereskedelmi liberalizáció követelményeihez, valamint növeljék a nyugat-afrikai régió termelési ágazatainak kapacitását. (4) A Felek támogatják a nyugat-afrikai régiónak az erdőségek, a halászat és a korszerű mezőgazdaság megteremtése területén kifejtett erőfeszítéseit. E célból a természeti erőforrások megőrzését elősegítő innovatív kereskedelmi formákat kezdeményeznek és vezetnek be. (5) A Felek törekednek a piaci szereplők kapacitásainak és technikai adottságainak erősítésére, a munkahelyteremtés elősegítése, valamint a GPM társadalmi hatásainak érvényesüléséhez szükséges kiigazítások kidolgozása érdekében. 4. cikk Regionális integráció (1) A Felek elismerik, hogy a regionális integráció a partnerségük egyik lényeges eleme és a Megállapodásban foglalt célkitűzések végrehajtásának hatékony eszköze, és egyetértenek annak határozott támogatásában. (2) Az (1) bekezdésben említett célok tekintetében az Európai Unió a III. részben megállapított rendelkezéseknek megfelelően technikai és pénzügyi segítségnyújtás formájában hozzájárul a régiónak az integráció terén tett erőfeszítéseihez, ideértve nevezetesen a vámunió és a közös piac megteremtését, a makrogazdasági és kereskedelmi felügyelet létrehozását, valamint azon regionális szabályok kidolgozását, amelyek lehetővé teszik, hogy az üzleti környezet vonzóbbá váljék a nyugat-afrikai régióban. II. RÉSZ KERESKEDELEMPOLITIKA ÉS A KERESKEDELEMMEL KAPCSOLATOS KÉRDÉSEK 1. FEJEZET VÁMOK 5. cikk Alkalmazási kör E fejezet rendelkezései a Felek közötti árukereskedelemre alkalmazandók. 6. cikk Származási szabályok (1) E cikk értelmében a „származó” kifejezés azon termékek esetében alkalmazandó, amelyek megfelelnek a származó termékek fogalmának meghatározásáról és az igazgatási együttműködés módszereiről szóló Jegyzőkönyv A. mellékletében szereplő származási szabályoknak. (2) Legkésőbb e Megállapodás hatálybalépésének időpontjától számított öt éven belül a Felek új származási szabályokat dolgoznak ki azzal a céllal, hogy egyszerűsítsék a származás meghatározásához használt fogalmakat és módszereket a Nyugat-Afrikára vonatkozó fejlesztési célkitűzésekkel és az Afrikai Unió integrációs folyamatával összhangban. Ennek keretében a Felek figyelembe veszik a technológiai fejlődést, a termelési folyamatokat és a Jegyzőkönyvben foglalt származási szabályok módosítását esetlegesen szükségessé tevő egyéb tényezőket. (3) Az (1) bekezdésben említett származási szabályok bármely módosítása vagy felülvizsgálata a GPM Közös Tanácsának döntése útján történik. 7. cikk Vámok (1) Vámokon minden olyan levonás vagy költség értendő, amelyet az áruk importja vagy exportja során kirónak, ideértve a különadók vagy pótlékok minden formáját; nem tartoznak a vámok közé az alábbiak: a) a 35. cikk értelmében kirótt belső adók vagy egyéb illetékek; b) a 2. fejezet értelmében alkalmazott dömpingellenes, kiegyenlítő vagy védintézkedések; c) az illetékekről és egyéb díjakról szóló 8. cikk értelmében alkalmazott illetékek vagy egyéb díjak. (2) Minden termék esetében az az alapvám, amely a Megállapodás alapján alkalmazott, egymást követő vámcsökkentések alapját képezi, a Megállapodás hatálybalépésének napján ténylegesen érvényes alapvám. 8. cikk Illetékek és egyéb díjak A 7. cikkben foglalt illetékek és egyéb díjak az elvégzett szolgáltatások reálértékének megfelelő egyedi díjszabás alá esnek, és azok nem nyújthatnak közvetett védelmet a belföldi termékek számára vagy nem képezhetnek adóztatási céllal kivetett import- vagy exportadót. 9. cikk Status quo (1) A kereskedelem Felek közötti liberalizációja alá tartozó termékek importjára vonatkozóan semmilyen új vámot nem vezetnek be, a jelenleg alkalmazott vámokat pedig nem emelik a Megállapodás hatálybalépésének időpontjától. (2) Az (1) bekezdés sérelme nélkül az ECOWAS közös külső vámtarifája bevezetésének véglegesítése keretében Nyugat-Afrika 2014. december 31-ig felülvizsgálhatja az Európai Unióból származó árukra alkalmazandó alapvámjait, amennyiben e vámok általános hatása nem jelentősebb a C. mellékletben meghatározott vámokból eredő hatásnál. A GPM Közös Tanácsa ennek megfelelően módosítja a C. mellékletet. 10. cikk A behozatali vámok megszüntetése (1) A Nyugat-Afrikából mint Szerződő Féltől származó termékek a 7. cikkben említett vámok megfizetése nélkül importálhatók az Európai Unióba, a B. mellékletben felsorolt termékek kivételével és az ott szereplő feltételeknek megfelelően. (2) A nyugat-afrikai régió csökkenti és fokozatosan, a C. mellékletben szereplő ütemterv szerint megszünteti az Európai Unióból származó termékekre alkalmazandó, a 7. cikkben említett vámokat. 11. cikk A Nyugat-afrikai Regionális Gazdasági Közösségek autonóm erőforrásai E Megállapodás értelmében a Felek megállapodnak abban, hogy fenntartják a regionális integrációért felelős nyugat-afrikai szervezetek (ECOWAS és WAEMU) autonóm finanszírozási mechanizmusát az új finanszírozási mód bevezetéséig. 12. cikk Nyugat-Afrika vámkötelezettségeinek módosítása és a nyugat-afrikai régió közös ágazati politikái (1) A nyugat-afrikai régió esetében alkalmazott vámok megszüntetéséről szóló 10. cikk rendelkezéseinek sérelme nélkül, figyelembe véve Nyugat-Afrika különleges fejlesztési szükségleteit, nevezetesen a közös ágazati politikái támogatásának szükségességét, Nyugat-Afrika mint Szerződő Fél úgy dönthet a GPM Közös Tanácsának jóvahagyását követően, hogy módosítja a C. mellékletben rögzített vámok szintjét, amelyeket az Európai Unióból mint Szerződő Féltől származó egy vagy több árura alkalmaz azok Nyugat-Afrikába történő importja során. E célból a GPM Közös Tanácsa az Európai Unió mint Szerződő Fél megkeresésétől számított hat (6) hónapon belül döntést hoz. (2) A Felek gondoskodnak róla, hogy az ilyen módosítások ne eredményezzenek összeegyeztethetetlenséget az 1994. évi Általános Vám- és Kereskedelmi Egyezmény (GATT) XXIV. cikkével. (3) A vámkötelezettségek módosítását csak arra az időszakra tartják fenn, amely Nyugat-Afrika különleges fejlesztési szükségletei kielégítéséhez szükséges. 13. cikk Kiviteli vámok és adók (1) A Felek közötti kereskedelemben e Megállapodás hatálybalépésének időpontjától kezdődően új kiviteli vám, adó vagy azonos hatású díj bevezetésére nem kerül sor, és a már alkalmazott vámokat sem emelik. (2) A kiviteli vámok, adók vagy azonos hatású díjak nem haladhatják meg a hasonló áruk olyan egyéb országokba történő exportja esetében alkalmazott vámok és adók szintjét, amelyek e Megállapodásnak nem részes felei. (3) Rendkívüli körülmények esetén, ha Nyugat-Afrika mint Szerződő Fél igazolni tudja különleges bevételi igényét, egy fiatal iparág előmozdítását vagy a környezet védelmét, ideiglenes jelleggel és az Európai Unióval mint Szerződő Féllel való konzultációt követően exportvámokat, -adókat vagy azonos hatású díjakat vethet ki korlátozott számú további árura vagy emelheti a meglévő vámok mértékét. (4) A Felek megállapodnak abban, hogy a GMP Közös Tanácsa keretében a Megállapodás felülvizsgálati záradékában foglaltak szerint felülvizsgálják e cikk rendelkezéseit, teljes mértékben figyelembe véve azoknak a Nyugat-Afrika mint Szerződő Fél gazdasági fejlődésére és diverzifikációjára gyakorolt hatásait. 14. cikk Az áruk szállítása (1) Az egyik Féltől származó árukra mindössze egyetlen alkalommal vethető ki vám a másik Fél területén. Az áruk a másik Fél területén további vámfizetési kötelezettség nélkül, szabadon szállíthatók. (2) Az (1) bekezdés rendelkezéseinek alkalmazása céljából a nyugat-afrikai régió számára a Megállapodás hatálybalépésétől számított ötéves (5 éves) átmeneti időszakot biztosítanak arra, hogy bevezesse a szabad forgalom rendszerét. Ezt az időszakot felülvizsgálhatják, attól függően, hogy a nyugat-afrikai régió milyen eredményeket ér el az Európai Unióval együttműködve megvalósítandó adóügyi reformok terén. E célból a Felek időközönként értékelik e reformok végrehajtását. (3) A Felek együttműködnek egymással az áruforgalom megkönnyítése és a vámeljárások egyszerűsítése érdekében, a kereskedelemkönnyítésről szóló 5. cikk rendelkezéseinek megfelelően. 15. cikk Az áruk osztályozása A Megállapodás hatálya alá tartozó, kereskedelemben részt vevő áruk osztályozására a Felek saját megfelelő vámnómenklatúrája szolgál, amely összhangban áll a Harmonizált Áruleíró- és Kódrendszerrel. 16. cikk A legnagyobb kedvezmény záradéka (MFN) (1) A Felek újfent megerősítik elkötelezettségüket a felhatalmazó záradék iránt. (2) Az Európai Unió mint Szerződő Fél biztosít Nyugat-Afrikának mint Szerződő Félnek minden olyan kedvezőbb tarifális elbánást, amelyet valamely harmadik Fél számára fog biztosítani, amennyiben az Európai Unió a jelen Megállapodás aláírását követően e harmadik féllel kötött preferenciális megállapodás részes felévé válik. (3) Nyugat-Afrika mint Szerződő Fél biztosít az Európai Uniónak mint Szerződő Félnek minden olyan kedvezőbb tarifális elbánást, amelyet a jelen Megállapodás aláírását követően az afrikai országokon és az AKCS-államokon kívüli olyan kereskedelmi partnerei számára fog biztosítani, amelyeknek az ebben a bekezdésben említett preferenciális megállapodás hatálybalépését megelőző évben 1,5 százaléknál nagyobb a világkereskedelmi részesedése, és a GDP arányában kifejezett feldolgozóipari hozzáadott értékben számított iparosodási szintje meghaladja a 10 százalékot. Amennyiben a preferenciális megállapodást önállóan, közösen vagy szabadkereskedelmi megállapodás révén működő országcsoporttal írják alá, a világkereskedelmi részesedés küszöbértéke 2 százalék. Ennek kiszámításához a világ legnagyobb áruexportőreire vonatkozó hivatalos WTO-adatokat (az Európai Unión belüli kereskedelem kizárásával), valamint a feldolgozóipari hozzáadott érték vonatkozásában az ENSZ Iparfejlesztési Szervezetének (ONUDI) hivatalos adatait használják fel. (4) Amennyiben Nyugat-Afrika mint Szerződő Fél a (3) bekezdésben említett valamely kereskedelmi partnertől lényegesen kedvezőbb elbánásban részesül, mint amelyet az Európai Unió mint Szerződő Fél nyújt, a Felek konzultációt kezdeményeznek, és együttesen határoznak a (3) bekezdés rendelkezéseinek végrehajtásáról. (5) A Felek megegyeznek abban, hogy az e cikk értelmezésére és alkalmazására vonatkozó jogviták rendezése érdekében a kölcsönösen elfogadható megoldás elérése céljából jóhiszemű konzultációt kezdeményeznek. (6) E fejezet rendelkezései nem értelmezhetők úgy, hogy azok a Feleket olyan preferenciális elbánásokról való kölcsönös megállapodásra köteleznék, amelyeket abból kifolyólag kellene alkalmazni, mert e Megállapodás hatálybalépésének időpontjában az egyik Fél harmadik személlyel kötött szabadkereskedelmi megállapodás részes fele. 17. cikk Az igazgatási együttműködésre vonatkozó különös rendelkezés (1) A Felek megállapodnak abban, hogy a közigazgatási együttműködés elengedhetetlen az ebben a fejezetben biztosított preferenciális elbánás végrehajtásához és ellenőrzéséhez, és kötelezettséget vállalnak a vámügyi és ahhoz kapcsolódó területeken a szabálytalanságok és csalások elleni küzdelemre. (2) Amennyiben az egyik Fél megalapozott információk alapján közigazgatási együttműködési hiányosságra és/vagy szabálytalanságra vagy csalásra vonatkozó bizonyítékot szerez, ez a Fél a jelen cikk rendelkezéseivel összhangban ideiglenesen felfüggesztheti az érintett termék(ek)nek biztosított preferenciális elbánást. (3) E cikk alkalmazásában közigazgatási együttműködési hiányosságként határozandó meg többek között: a) az érintett termék(ek) származó helyzetének igazolására vonatkozó kötelezettség betartásának ismételt elmulasztása; b) a származási igazolás utólagos ellenőrzése lebonyolításának és/vagy az eredményei közlésének ismételt megtagadása vagy ezzel kapcsolatos indokolatlan késedelem; c) a szóban forgó preferenciális elbánás megadásával kapcsolatos dokumentumok hitelességének vagy a vonatkozó információ pontosságának ellenőrzésére irányuló együttműködési kiküldetés lebonyolításának ismételt megtagadása vagy azzal kapcsolatos indokolatlan késedelem. (4) Az ideiglenes felfüggesztés alkalmazásának feltételei a következők: a) Az a Fél, amelyik megalapozott információ alapján közigazgatási együttműködési hiányosságra és/vagy szabálytalanságra vagy csalásra vonatkozó bizonyítékot szerez, indokolatlan késedelem nélkül köteles értesíteni a GPM végrehajtásáért felelős Vegyes Bizottságot ennek a bizonyítéknak a megszerzéséről és a megalapozott információról, továbbá köteles konzultációt kezdeményezni a GPM végrehajtásáért felelős Vegyes Bizottságával annak érdekében, hogy valamennyi releváns információ és objektív bizonyíték alapján mindkét Fél számára elfogadható megoldás szülessen. b) Amennyiben a Felek a fentiekben foglaltak szerint konzultációt kezdeményeznek a GPM végrehajtásáért felelős Vegyes Bizottsággal, és az értesítést követő három (3) hónapon belül nem tudnak elfogadható megoldásban megegyezni, az érintett Fél ideiglenesen felfüggesztheti az érintett termék(ek)nek biztosított preferenciális elbánást. Az ideiglenes felfüggesztésről indokolatlan késedelem nélkül értesítik a GPM végrehajtásáért felelős Vegyes Bizottságot. c) Az e cikkben foglalt ideiglenes felfüggesztések csak az érintett Fél pénzügyi érdekeinek védelméhez szükséges mértékre korlátozódnak. A felfüggesztések időtartama nem haladhatja meg a hat (6) hónapot, amely időtartam megújítható. Az ideiglenes felfüggesztésről annak elfogadását követően haladéktalanul értesítik a GPM végrehajtásáért felelős Vegyes Bizottságot. Az ideiglenes felfüggesztések a GPM végrehajtásáért felelős Vegyes Bizottságon belül időszakos konzultációk tárgyát képezik, amelyek célja különösen az ideiglenes felfüggesztések hatályon kívül helyezése, amint alkalmazásuk feltételei már nem állnak fenn. (5) A GPM végrehajtásáért felelős Vegyes Bizottság e cikk (4) bekezdésének a) pontjában előírt értesítésével egyidejűleg az érintett Fél felhívást tesz közzé a Hivatalos Lapjában az importőrök számára. Az importőrökhöz intézett felhívás tartalmazza, hogy az érintett termék esetében megalapozott információ alapján közigazgatási együttműködési hiányosságra és/vagy szabálytalanságra vagy csalásra vonatkozó bizonyítékot szereztek. 18. cikk Közigazgatási hibák kezelése Az illetékes hatóságok által a preferenciális kiviteli rendszerek kezelése közben, és különösen a „származó termékek” fogalommeghatározása tekintetében a Jegyzőkönyv alkalmazására, valamint az A. mellékletekben szereplő közigazgatási együttműködési módszerekre vonatkozóan elkövetett hibák esetén, amennyiben e hibák következményekkel járnak a behozatali vámokra nézve, az ilyen következményeknek kitett Fél kérheti a GPM végrehajtásáért felelős Vegyes Bizottságtól, hogy vizsgálja meg és fogadja el a helyzet megoldására alkalmas valamennyi intézkedést. 2. FEJEZET KERESKEDELMI VÉDELMI ESZKÖZÖK 19. cikk Célkitűzések (1) E fejezet célja azon feltételek megállapítása, amelyek szerint a két Fél – az egymás közötti árukereskelelem fejlesztése mellett – kereskedelemvédelmi intézkedéseket hajthat végre a Megállapodás 9., 10. és 34. cikkének rendelkezéseitől eltérve. (2) A Felek ügyelnek arra, hogy az e fejezet rendelkezései alapján végrehajtott intézkedések ne lépjék túl a szóban forgó helyzet megelőzéséhez vagy orvoslásához szükséges mértéket. 20. cikk Dömpingellenes és kiegyenlítő intézkedések (1) E megállapodás egyetlen rendelkezése sem akadályozhatja meg az Európai Uniót vagy Nyugat-Afrikát mint Szerződő felet abban, hogy önállóan vagy közösen dömpingellenes vagy kiegyenlítő intézkedéseket hajtson végre a vonatkozó WTO-megállapodásokkal – nevezetesen a GATT VI. cikkének végrehajtásáról szóló WTO-megállapodással és a támogatásokról és kiegyelítő intézkedésekről szóló WTO-megállapodással – összhangban. (2) E cikk alkalmazásában a származást a Felek nem preferenciális származási szabályai szerint, a származási szabályokról szóló WTO-megállapodás rendelkezései alapján állapítják meg. (3) A nyugat-afrikai régió államainak „fejlődő ország” különleges helyzetét figyelembe veszik abban az esetben, ha dömpingellenes vagy kiegyenlítő intézkedések alkalmazását tervezik. A végleges dömpingellenes vagy kiegyenlítő intézkedések bevezetését megelőzően a Felek figyelembe veszik a vonatkozó WTO-megállapodásokban foglaltakhoz hasonló építő jellegű megoldások lehetőségét. A vizsgálat lefolytatásáért felelős hatóságok ennek céljából megfelelő konzultációkat tarthatnak. (4) A dömpingellenes vámok vagy kiegyenlítő intézkedések csak arra az időszakra és olyan mértékben maradnak érvényben, ameddig és amennyire az a dömping vagy támogatás által okozott kár kiegyenlítéséhez szükséges. (5) Az egyik Fél területéről a másik Fél területére importált árukat nem vetik egyidejűleg dömpingellenes vámok és kiegyenlítő vámok alá ugyanannak a helyzetnek az orvoslása céljából, amely dömpingre vagy exporttámogatásra vezethető vissza. A Felek biztosítják, hogy a dömpingellenes vagy kiegyenlítő intézkedéseket nem alkalmazzák egyidejűleg ugyanarra a termékre egyrészt nemzeti, másrészt regionális vagy szubregionális szinten. (6) A Felek megegyeznek abban, hogy – a saját illetékességi körükben – egységes bírósági felülvizsgálati testületet hoznak létre, ideértve a fellebbezési szintet is. E testület határozatai minden olyan állam területén hatályosak, amelyekben a vitatott intézkedés alkalmazandó. (7) E cikk rendelkezéseit a Megállapodás hatálybalépését követően megindított valamennyi vizsgálatra alkalmazni kell. (8) E cikk rendelkezéseire a Megállapodás vitarendezési mechanizmusra vonatkozó rendelkezéseket nem kell alkalmazni. 21. cikk Többoldalú védintézkedések (1) E cikk rendelkezéseire is figyelemmel, e Megállapodás egyetlen rendelkezése sem akadályozhatja a Feleket abban, hogy az 1994. évi Általános Vám- és Kereskedelmi Egyezmény (GATT) XIX. cikkével, a védintézkedésekről szóló megállapodással és a WTO mezőgazdasági megállapodásának 5. cikkével összhangban korlátozott időtartamú rendkívüli intézkedéseket fogadjanak el. (2) E cikk alkalmazásában a származást a Felek nem preferenciális származási szabályai szerint, a származási szabályokról szóló WTO-megállapodás rendelkezései alapján állapítják meg. (3) Az (1) bekezdés rendelkezéseinek sérelme nélkül és e Megállapodás általános fejlesztési célkitűzéseire, valamint a nyugat-afrikai államok gazdaságának kis méretére tekintettel az Európai Unió mint Szerződő Fél az 1994. évi GATT XIX. cikkének, a védintézkedésekről szóló megállapodásnak és a WTO mezőgazdasági megállapodása 5. cikkének alkalmazásában hozott valamennyi intézkedésből kizárja a Nyugat-Afrika mint Szerződő Fél államaiból történő behozatalt. (4) A (3) bekezdés rendelkezéseit az e Megállapodás hatálybalépésének időpontjától számított öt (5) évig alkalmazzák. A szóban forgó időtartam letelte előtt legkésőbb százhúsz (120) nappal a GPM Közös Tanácsa a nyugat-afrikai régió államai fejlesztési szükségleteinek tükrében felülvizsgálja e rendelkezések végrehajtását annak meghatározása érdekében, hogy helyénvaló-e azok alkalmazását hosszabb időtartamra kiterjeszteni. (5) E cikk rendelkezéseire a Megállapodás vitarendezési mechanizmusra vonatkozó rendelkezéseket nem kell alkalmazni. 22. cikk Kétoldalú védintézkedések (1) Az ebben a cikkben megállapított rendelkezések sérelme nélkül valamely Fél a 9. és 10. cikk rendelkezéseitől eltérő, korlátozott idejű védintézkedéseket hozhat. (2) Az (1) bekezdésben említett védintézkedések abban az esetben hozhatók meg, ha az egyik Fél származó termékét a másik Fél területére olyan nagy mennyiségben és olyan feltételek mellett importálják, hogy az a következőket okozza, vagy a következők okozásával fenyeget: a) a hasonló termékeket, vagy az importáló fél területén közvetlenül versengő termékeket előállító hazai ipar jelentős kára; b) egy adott gazdasági ágazatban fellépő zavarok, különösen, ha ezek a zavarok olyan jelentős társadalmi problémákat vagy nehézségeket idéznek elő, amelyek az importáló fél gazdasági helyzetének jelentős romlásához vezethet; vagy c) zavarok a hasonló vagy közvetlenül versenyző mezőgazdasági termékek piacain[1] vagy a piacokat szabályozó mechanizmusokban. (3) Az e cikkben említett védintézkedések nem lépik túl a (2) bekezdésben és a (4) bekezdés b) pontjában meghatározott jelentős kár, illetve zavarok felszámolásához vagy megakadályozásához feltétlenül szükséges mértéket. Az importáló fél védintézkedései csak a következő egy vagy több intézkedésből állhatnak: a) az érintett termékre alkalmazandó behozatali vámtétel bármely új csökkentésének felfüggesztése, az e Megállapodásban foglaltaknak megfelelően; b) az érintett termékre kivetett vámtételnek a többi WTO-tagra kivetett vámokat meg nem haladó mértékben történő növelése; és c) az érintett termékre vámkontingensek bevezetése. (4) E cikk (1)–(3) bekezdése rendelkezéseinek sérelme nélkül, amennyiben valamely, Nyugat-Afrika egy vagy több államából származó terméket olyan nagy mennyiségben és olyan feltételek mellett importálnak az Európai Unió mint Szerződő Fél egy vagy több legkülső régiójába, hogy az ilyen behozatal a (2) bekezdés a), b) vagy c) pontjában említett helyzetek egyikéhez vezet vagy azzal fenyeget, az Európai Unió mint Szerződő Fél kizárólag az érintett régió(k)ra korlátozott felügyeleti vagy védintézkedéseket hozhat a (6)–(11) bekezdésben meghatározott eljárásokkal összhangban. (5) E cikk (1)–(3) bekezdése rendelkezéseinek sérelme nélkül, amennyiben valamely, az Európai Unió egy vagy több tagállamából származó terméket olyan nagy mennyiségben és olyan feltételek mellett importálnak Nyugat-Afrika mint Szerződő Fél egy vagy több államába, hogy az ilyen behozatal a (2) bekezdés a), b) vagy c) pontjában említett helyzetek egyikéhez vezet vagy azzal fenyeget, Nyugat-Afrika mint Szerződő Fél érintett állama(i) kizárólag az ezen állam(ok) területére korlátozott felügyeleti vagy védintézkedéseket hozhat(nak) a (6)–(11) bekezdésben meghatározott eljárásokkal összhangban. (6) Az e cikkben említett védintézkedések csak a (2), (4) és (5) bekezdésében meghatározott jelentős kár, illetve zavarok megakadályozásához vagy orvoslásához szükséges ideig maradnak fenn. (7) Az e cikkben említett védintézkedések alkalmazásának időtartama nem haladja meg a négy (4) évet. A védintézkedések előírását indokló körülmények tartós fennállása esetén az ilyen intézkedések időtartama további négy (4) évvel hosszabbítható meg. (8) Az e cikkben említett, egy (1) évet meghaladó védintézkedések tekintetében világos menetrendet állítanak fel azoknak legkésőbb a megállapított időtartam végéig történő fokozatos megszüntetésére. (9) A GPM végrehajtásáért felelős Vegyes Bizottság jóváhagyásának alávetett kivételes körülmények esetét kivéve az e cikkben említett védintézkedések közül egyik sem alkalmazható olyan termékre, amely korábban – az intézkedés lejáratának időpontjától számított legalább egy (1) évig – ilyen intézkedés tárgyát képezte. (10) A fenti bekezdések végrehajtásához a következő rendelkezéseket kell alkalmazni: a) amennyiben a Felek egyikének véleménye szerint a (2), (4) és (5) bekezdésben meghatározott körülmények valamelyike áll fenn, arról haladéktalanul értesíti a GPM végrehajtásáért felelős Vegyes Bizottságot; b) a GPM végrehajtásásáért felelős Vegyes Bizottság minden szükséges ajánlást megtehet az előállt körülmények rendezésére. Amennyiben a GPM végrehajtásáért felelős Vegyes Bizottság nem tett ajánlásokat a körülmények rendezésére, vagy ha ennek a Bizottságnak az értesítését követő harminc (30) napon belül nem született kielégítő megoldás, az importáló fél e cikknek megfelelően a körülmények rendezésére alkalmas intézkedéseket fogadhat el; c) az e cikkben előírt valamely intézkedés meghozatala előtt, illetve az e cikk (11) bekezdésében előírt esetekben, az érintett Fél a helyzet teljes vizsgálatához szükséges valamennyi információról haladéktalanul tájékoztatja a GPM végrehajtásáért felelős Vegyes Bizottságot annak érdekében, hogy a két Fél által elfogadható megoldást találjanak; d) a védintézkedések kiválasztásakor azokat helyezik előtérbe, amelyek lehetővé teszik a felmerült probléma hatékony és gyors kijavítását, ugyanakkor a lehető legkevésbé zavarják a Megállapodás megfelelő működését; e) az e cikknek megfelelően hozott bármely védintézkedésről haladéktalanul értesítik a GPM végrehajtásáért felelős Vegyes Bizottságot, és ez az intézkedés időszakos konzultáció tárgyát képezi e Bizottságon belül, különös tekintettel azon menetrend felállítására, amely szerint az adott védintézkedés megszüntethető, ha azt a körülmények már lehetővé teszik. (11) Amennyiben kivételes körülmények azonnali intézkedések meghozatalát követelik meg, az érintett importáló Fél – akár az Európai Unióról, akár Nyugat-Afrikáról van szó mint Szerződő Félről – az esetnek megfelelően ideiglenes alapon a (3), (4) és (5) bekezdésben előírt intézkedéseket hozhat anélkül, hogy megfelelne a (10) bekezdésben foglalt követelményeknek. Ilyen intézkedés legfeljebb száznyolcvan (180) napra hozható abban az esetben, ha az intézkedéseket az Európai Unió mint Szerződő Fél hozza, és kettőszáznegyven (240) napra hozható abban az esetben, ha az intézkedéseket Nyugat-Afrika mint Szerződő Fél hozza, illetve abban az esetben, ha az Európai Unió mint Szerződő Fél intézkedései egy vagy több legkülső régióra korlátozódnak. Az ilyen ideiglenes intézkedések időtartamát az e cikk (7) és (8) bekezdésében említett kiinduló időszak és a hosszabbítások részének kell tekinteni. Ezen ideiglenes intézkedések meghozatalakor minden részes Fél érdekeit figyelembe kell venni. Az érintett importáló Fél tájékoztatja a másik Felet, és a kérdéskör vizsgálata érdekében haladéktalanul a GPM végrehajtásáért felelős Vegyes Bizottsághoz fordul. (12) Ha egy importáló fél valamely termék behozatalát olyan igazgatási eljárás alá veti, amely az e cikkben említett problémákat előidézni képes áruforgalomra vonatkozó mielőbbi információszolgáltatásra irányul, arról késedelem nélkül tájékoztatja a a GPM végrehajtásáért felelős Vegyes Bizottságot. (13) A WTO-megállapodásokra nem lehet hivatkozni annak megakadályozása érdekében, hogy valamely Fél az e cikk rendelkezéseinek megfelelő védintézkedéseket fogadjon el. 23. cikk A fiatal iparágakra vonatkozó záradék (1) Nyugat-Afrika mint Szerződő Fél ideiglenesen felfüggesztheti a vámtétel csökkentését vagy olyan szintre emelheti az alkalmazott vámtételt, amely nem haladja meg a WTO többi tagjára vonatkozóan alkalmazott szintet, amennyiben az Európai Unióból származó valamely terméknek a területére importált mennyisége a vámtétel csökkentésének következtében oly mértékben megnövekedett, és ezáltal olyan feltételek alakultak ki, hogy veszélybe kerül valamely fiatal iparág kialakulása vagy zavar következik be egy hasonló vagy közvetlenül versenyző termékeket előállító fiatal iparág működésében, vagy azzal fenyeget. (2) a) amennyiben Nyugat-Afrika mint Szerződő Fél véleménye szerint az (1) bekezdésben meghatározott körülmények állnak fenn, arról vizsgálat céljából haladéktalanul értesíti a GPM végrehajtásáért felelős Vegyes Bizottságot; b) a GPM végrehajtásásáért felelős Vegyes Bizottság minden szükséges ajánlást megtehet az előállt körülmények rendezésére. Amennyiben a GPM végrehajtásáért felelős Vegyes Bizottság nem tett ajánlásokat a körülmények rendezésére, vagy ha ennek a Bizottságnak az értesítését követő harminc (30) napon belül nem született kielégítő megoldás, Nyugat-Afrika mint Szerződő Fél e cikknek megfelelően a körülmények rendezésére alkalmas intézkedéseket fogadhat el. c) az e cikkben előírt valamely intézkedés meghozatala előtt Nyugat-Afrika mint Szerződő Fél a helyzet teljes vizsgálatához szükséges valamennyi információról haladéktalanul tájékoztatja a GPM végrehajtásáért felelős Vegyes Bizottságot annak érdekében, hogy a két Fél által elfogadható megoldást találjanak, d) az e cikknek megfelelően hozott intézkedések kiválasztása során azokat helyezik előtérbe, amelyek a lehető legkevésbé zavarják a Megállapodás megfelelő működését. e) az e cikknek megfelelően hozott bármely intézkedésről haladéktalanul értesítik a GPM végrehajtásásáért felelős Vegyes Bizottságot, és ez az intézkedés a tanácson belül időszakos konzultáció tárgyát képezi; f) kritikus körülmények között, amennyiben a késedelem nehezen orvosolható kárt okozna, Nyugat-Afrika mint Szerződő Fél ideiglenes alapon az (1) bekezdésben előírt intézkedéseket hozhat anélkül, hogy megfelelne az a)–e) pontokban foglalt követelményeknek. Ilyen intézkedés legfeljebb kétszáz (200) napos időszakra hozható. Az ilyen ideiglenes intézkedések időtartamát az e cikk (3) bekezdésében említett időszak részének kell tekinteni. A Nyugat-Afrika mint Szerződő Fél tájékoztatja az Európai Uniót, és a kérdéskör vizsgálata érdekében haladéktalanul a GPM végrehajtásáért felelős Vegyes Bizottsághoz fordul. (3) Ezen az intézkedések legfeljebb nyolc (8) évig terjedő időszakra alkalmazhatók. Az intézkedések alkalmazása a GPM Közös Tanács határozatával meghosszabbítható. 24. cikk Együttműködés (1) A Felek elismerik a piacvédelmi eszközök területén folytatott együttműködés fontosságát a kereskedelmi tevékenységük során érvényesülő méltányosság és átláthatóság biztosítása szempontjából. (2) A Felek megállapodnak abban, hogy együttműködést folytatnak – ideértve a támogatási intézkedések megkönnyítését is – a III. részben foglalt rendelkezéseknek megfelelően, különösen az alábbi területeken: a) a kereskedelem védelmének biztosítását szolgáló szabályozás és intézmények fejlesztése; b) kapacitásfejlesztés és különösen Nyugat-Afrika mint Szerződő Fél államai illetékes hatóságai kapacitásának fejlesztése, a Megállapodásban foglalt piacvédelmi eszközök hatékonyabb kezelése és felhasználása érdekében. 3. FEJEZET A KERESKEDELEM TECHNIKAI AKADÁLYAI, TOVÁBBÁ AZ EGÉSZSÉGÜGYI ÉS NÖVÉNY-EGÉSZSÉGÜGYI INTÉZKEDÉSEK 25. cikk Célkitűzések (1) E fejezet célkitűzései között szerepel a Felek közötti árukereskedelem megkönnyítése, a valamely Fél által alkalmazott műszaki szabályokból, szabványokból és megfelelőségértékelési eljárásokból származó szükségtelen kereskedelmi akadályok azonosításával, megelőzésével és felszámolásával kapcsolatos kapacitásaik növelése, valamint a Felek állat- és növényvédelemmel és egészségüggyel kapcsolatos kapacitásainak megőrzése mellett. (2) A Felek e fejezet rendelkezéseinek végrehajtása keretében gondoskodnak arról, hogy a másik Fél területéről származó importtermékeknek megkülönböztetésmentes bánásmódot biztosítsanak a belföldi származású hasonló termékeknek és a harmadik országokból származó hasonló termékeknek biztosított bánásmódhoz képest. (3) Továbbá a WTO állat- és növény-egészségügyi intézkedések alkalmazásáról szóló megállapodás (a továbbiakban: SPS-megállapodás) 2. cikke (2) és (3) bekezdésében foglalt rendelkezések értelmében mindegyik Fél gondoskodik arról, hogy a személyek egészségének vagy biztonságának, illetve az állatok életének vagy egészségének megóvása, valamint a növények és a környezet védelme érdekében tett állat- és növény-egészségügyi intézkedéseknek sem célja, sem következménye ne legyen szükségtelen akadályok állítása a két Fél közötti árukereskedelemben. Ennek céljából ezen intézkedések csak olyan mértékben korlátozzák a kereskedelemet, amennyire az feltétlenül szükséges. 26. cikk Hatály és fogalommeghatározások (1) E fejezet rendelkezéseit a kereskedelem technikai akadályairól szóló WTO-megállapodásban (a továbbiakban: TBT-megállapodás) és a WTO állat- és növény-egészségügyi intézkedéseiben (a továbbiakban: SPS-intézkedések) meghatározott műszaki szabályzatokra és szabványokra, illetve megfelelőségértékelési eljárásokra, továbbá az egészségügyi és növény-egészségügyi (SPS) intézkedésekre kell alkalmazni, amennyiben érintik a Felek közötti kereskedelmet. (2) E fejezet alkalmazásában és ellenkező rendelkezés hiányában a WTO TBT- és SPS-megállapodásában, a Codex Alimentarius Bizottság által elfogadott szabványokban és vonatkozó szövegekben, a Nemzetközi Növényvédelmi Egyezményben (IPPC), valamint az Állat-egészségügyi Világszervezet (OIE) keretében használt fogalommeghatározások alkalmazandók, ideértve az e fejezetben szereplő termékekre való bármely hivatkozást is. 27. cikk Illetékes hatóságok (1) A két Félnek az e fejezetben előírt intézkedések végrehajtásáért felelős hatóságait a Megállapodás D. mellékletének II. függeléke tartalmazza. (2) A 31. cikkel összhangban a Felek kölcsönösen és kellő időben értesítik egymás a D. melléklet II. függelékében szereplő felelős hatóságok tekintetében bekövetkező jelentős változásokról. A GPM végrehajtásáért felelős Vegyes Bizottság elfogadja a Megállapodás D. melléklete II. függelékének szükséges módosításait. 28. cikk Kölcsönös kötelezettségek (1) A Felek újfent megerősítik a WTO vonatkozó megállapodásaiból és különösen az SPS- és TBT-megállapodásból fakadó jogaikat és kötelezettségeiket. Ezenkívül a Felek újólag megerősítik a Nemzetközi Növényvédelmi Egyezmény (IPPC), a Codex Alimentarius Bizottság és a Állat-egészségügyi Világszervezet (OIE) szerinti jogaikat és kötelezettségeiket. A nem WTO-tag államok szintén kötelezettséget vállalnak az SPS- és TBT-megállapodásokban foglalt kötelezettségvállalások végrehajtása iránt, a Felek közötti kereskedelmi kapcsolatokat érintő valamennyi területen. (2) A Felek újfent megerősítik, hogy kötelezettséget vállalnak a közegészségügy javítására a saját területeiken, nevezetesen azáltal, hogy megerősítik a nem megfelelő termékek azonosításával kapcsolatos kapacitásukat. (3) A Felek az egymással folytatott kereskedelmi tevékenységük keretében tartózkodnak az exportáló Fél hatályos jogában szereplő követelményeknek nem megfelelő áruk kivitelétől és újrakivitelétől. Mindazonáltal az SPS-intézkedések hatálya alá tartozó termékek kivitele és újrakivitele kizárólag akkor engedélyezett, ha arról az importáló Fél hatóságai kifejezetten rendelkeznek. Az egyéb termékek kivitele engedélyezett, kivéve ha azt az importáló fél jogszabályai tiltják. (4) Ezek a kötelezettségvállalások, jogok és kötelezettségek biztosítanak keretet a Felek e fejezet címén megvalósított tevékenységeinek. 29. cikk Egyenértékűség (1) A Felek még abban az esetben is egyenértékűnek fogadják el a másik Fél állat- és növény-egészségügyi intézkedéseit, ha azok eltérnek a saját intézkedéseiktől, illetve azoktól, amelyeket az ugyanazon terméket forgalmazó harmadik országok alkalmaznak, amennyiben az exportáló Fél objektívan bizonyítja, hogy a belföldi intézkedései elérik az importáló Fél területén hatályos állat- és növény-egészségügyi védelem megfelelő szintjét. Ennek érdekében az importáló Fél részére – amennyiben kéri – ésszerű mértékű hozzáférést biztosítanak vizsgálat, tesztelés és egyéb vonatkozó eljárások elvégzése céljából. (2) A Felek kérés esetén és kölcsönös elfogadást követően konzultációt folytatnak adott esetben meghatározott egészségügyi vagy növény-egészségügyi intézkedések egyenértékűségének elismeréséről szóló két- és többoldalú megállapodások elérése céljából. 30. cikk Az állat- és növény-egészségügyi övezetek meghatározása A behozatali feltételek esetében a Felek – az SPS-megállapodás 6. cikkére hivatkozva – eseti alapon javasolhatnak és azonosíthatnak meghatározott állat- és növény-egészségügyi állapotú övezeteket. A Felek biztosítják különösen, hogy állat- vagy növény-egészségügyi intézkedéseik igazodnak azon térség állat- és növény-egészségügyi jellemzőihez – akár egy ország, egy országrész vagy több ország teljes vagy részbeni területéről van szó –, ahonnan az áru származik, illetve ahová az árut szánják. 31. cikk A kereskedelmi feltételek átláthatósága és információcsere (1) Jogszabályaik megfelelőségének biztosítása céljából a Felek az SPS- és TBT-megállapodások bejelentési eljárásaival összhangban kölcsönösen tájékoztatják egymást a termékekre vonatkozó jogszabályi és közigazgatási követelményeik tekintetében bekövetkező bármely változásról. (2) A Felek szükség esetén megállapodnak abban, hogy írásban kölcsönösen tájékoztatják egymást az áruk behozatalának tilalmára bevezetett intézkedésekről annak érdekében, hogy bármely, az egészségügyet (köz-, állat- és növényegészségügy), a megelőzést és a környezetvédelmet érintő problémával szemben a lehető leghamarabb felléphessenek, az SPS-megállapodásban előírt ajánlásoknak megfelelően. (3) A Felek megállapodnak abban, hogy információkat cserélnek az együttműködés szándékával annak érdekében, hogy termékeik megfeleljenek az adott piacra való belépést lehetővé tévő műszaki szabályoknak és előírásoknak. (4) Emellett szükség esetén közvetlen információcserét is folytatnak egyéb olyan témákról, amelyek közös megítélésük szerint kereskedelmi kapcsolataik szempontjából potenciális jelentőséggel bírnak, ideértve az élelmiszer-biztonsági kérdéseket, az állat- és növénybetegségek hirtelen felbukkanását, a tudományos véleményeket és a termékbiztonsággal kapcsolatos egyéb jelentős eseményeket. (5) A Felek megállapodnak abban, hogy szükség esetén információt cserélnek az állatbetegségek járványügyi felügyeletéről. A növényegészségügy védelmét illetően a Felek információt cserélnek a másik Fél számára ismert és azonnali veszélyt jelentő élősködők megjelenéséről is, ha utóbbi ezt kéri. (6) A Felek megállapodnak abban, hogy együttműködnek annak érdekében, hogy – az SPS- és TBT-megállapodásban szereplő bejelentési eljárásokkal összhangban – kölcsönösen és gyorsan figyelmeztessék egymást abban az esetben, ha az újonnan életbe lépő regionális szabályok hatással lehetnek kölcsönös kereskedelmükre. 32. cikk Regionális integráció (1) Az egymással folytatott kereskedelmi tevékenységük megkönnyítésére a Felek kötelezettséget vállalnak a behozatalra vonatkozó szabványok, intézkedések és feltételek regionális szintű és a lehető legnagyobb mértékű összehangolására. (2) Amennyiben már léteznek behozatali feltételek a Megállapodás hatálybalépésekor, a nyugat-afrikai régió államai és az Európai Unió tagállamai az összehangolt behozatali feltételek bevezetéséig azokat alkalmazzák, azon elvnek megfelelően, miszerint az egyik Féltől származó és jogszerűen a másik Fél valamely államának piacára juttatott terméket szintén jogszerűen ez utóbbi Fél egy másik államának piacára lehet juttatni, bármely egyéb korlátozás vagy közigazgatási követelmény nélkül. (3) Az e fejezet szerinti intézkedések tekintetében Nyugat-Afrika államai gondoskodnak arról, hogy az az elbánás, amelyet a Nyugat-Afrikából származó termékek esetében alkalmaznak, ne legyen kevésbé kedvező annál, amelyet az Európai Unióból származó és nyugat-afrikai régióba behozott hasonló termékek vonatkozásában alkalmaznak. 33. cikk Együttműködés (1) A Felek elismerik, hogy e fejezet célkitűzéseinek eléréséhez fontos a műszaki szabályzatok, az állat- és növény-egészségügyi intézkedések és a megfelelőségértékelés, valamint a nyomonkövethetőség terén való együttműködés. (2) A Felek megállapodnak abban, hogy együttműködnek a Megállapodás D. mellékletének I. függelékében található, a nyugat-afrikai régió államai szempontjából kiemelt termékek minőségének és versenyképességének javítása és az Európai Unió piacára történő bejutás érdekében, ideértve a pénzügyi támogatási csomagokat is, a III. részben foglalt intézkedések szerint, az alábbi területeken: a) a Felek közötti információcsere és szakértelem-megosztás megfelelő keretének létrehozása; b) együttműködés a nemzetközi szabványügyi, mérésügyi és akkreditációs szervekkel, ideértve Nyugat-Afrika mint Szerződő Fél képviselőienk részvételét ezen szervek ülésein; c) műszaki szabványok és szabályozás, megfelelőségértékelési eljárások, a vonatkozó nemzetközi szabványokon alapuló regionális szintű állat- és növény-egészségügyi intézkedések elfogadása; d) a köz- és magánszféra szereplői kapacitásának erősítése – ideértve a tájékoztatást és képzést – az Európai Unió növény-egészségügyi szabványaihoz, szabályozásához és intézkedéseihez való igazodás és a nemzetközi szabványügyi hatóságokon belüli részvétel céljából; e) a nemzeti kapacitások bővítése az uniós szabványoknak való megfelelés, a termékek megfelelőségértékelése és nyomonkövethetősége, valamint az Európai Unió piacára történő belépés céljából. 4. FEJEZET EGYÉB NEM VÁMJELLEGŰ AKADÁLYOK 34. cikk Mennyiségi korlátozások tilalma A Megállapodás hatálybalépésekor el kell törölni a két Fél közötti kereskedelmet érintő minden behozatali vagy kiviteli tilalmat vagy korlátozást, kivéve a 7. és 8. cikkben említett vámokat, adókat, illetékeket és egyéb díjakat, függetlenül attól, hogy azokat kontingenskorlátozások, behozatali vagy kiviteli engedélyek, vagy más intézkedések útján hajtják végre. Új intézkedés bevezetésére nem kerülhet sor. E cikk rendelkezései nem sértik a Megállapodás 2. fejezetének piacvédelmi eszközökre és 89. cikkének fizetési mérlegre vonatkozó rendelkezéseit. 35. cikk Belső adóztatással és szabályozással kapcsolatos nemzeti elbánás (1) A másik Féltől származó importtermékekre közvetlen vagy közvetett módon nem vethető ki semmiféle belső adó vagy egyéb olyan belső díj, amely meghaladja a másik Fél hasonló termékeire közvetve vagy közvetlenül alkalmazott díjakat. Ezenkívül a Felek tartózkodnak attól, hogy bármely más módon a nemzeti termelés védelmezése céljából adókat vagy egyéb belső díjakat alkalmazzanak. (2) Az egyik Féltől származó importtermékek nem részesülnek kevésbé kedvező elbánásban, mint amelyet a másik Fél hasonló termékeinek biztosítanak a nemzeti piacon történő eladásukra, eladásra kínálásukra, vásárlásukra, szállításukra, forgalmazásukra vagy felhasználásukra alkalmazandó bármely törvény, szabályozás és követelmény keretében. E bekezdés rendelkezései nem zárják ki differenciált belföldi szállítási díjtételek alkalmazását, amelyek alapját kizárólag a közlekedési eszközök gazdasági üzemeltetése képezi, nem pedig a termék származási helye. (3) A Felek tartózkodnak attól, hogy meghatározott mennyiségek vagy részarányok szerint adott termékek keverékére, feldolgozására, illetve felhasználására vonatkozóan bármely olyan belső szabályozást vezessenek be vagy tartsanak hatályban, amely közvetlenül vagy közvetve azt követelné meg, hogy az említett szabályozás tárgyát képező termék mennyisége vagy meghatározott részaránya hazai forrásokból származzon. Ezenkívül mindegyik Fél tartózkodik attól, hogy bármely más módon a hazai termelés védelmezése céljából belső mennyiségi szabályozást alkalmazzon. (4) E cikk rendelkezései nem akadályozzák meg a kizárólag hazai termelőknek szánt támogatások kifizetését, beleértve a hazai termelők számára az e cikk rendelkezéseivel összhangban alkalmazott belső adókból vagy díjakból származó bevételekből történő kifizetéseket, valamint a hazai termék kormányzati beszerzésén keresztül megvalósított támogatásokat is. (5) E cikk rendelkezései a közbeszerzésre vonatkozó törvényekre, rendeletekre, eljárásokra vagy gyakorlatokra nem alkalmazandók. (6) E cikk rendelkezései nem sértik e Megállapodás piacvédelmi eszközökre vonatkozó rendelkezéseit. 5. FEJEZET KERESKEDELEMKÖNNYÍTÉS, VÁMÜGYI EGYÜTTMŰKÖDÉS ÉS KÖLCSÖNÖS IGAZGATÁSI SEGÍTSÉGNYÚJTÁS 36. cikk Célkitűzések (1) A Felek felismerik a vámügyi együttműködés és a kereskedelemkönnyítés jelentőségét a világkereskedelem fejlődő környezetében. A Felek megállapodnak abban, hogy megerősítik az e területen folytatott együttműködésüket annak biztosítása érdekében, hogy a vonatkozó jogszabályok és eljárások, valamint az érintett vámigazgatási szervek igazgatási kapacitásai eleget tegyenek a kereskedelem hatékony ellenőrzése és könnyítése területén kitűzött céloknak, és hozzájáruljanak a GPM-et aláíró országok fejlődéséhez és regionális integrációjához. (2) A Felek egyetértenek abban, hogy a közpolitika törvényes célkitűzéseit, beleértve a biztonságra, valamint a csalás megelőzésére irányuló célkitűzéseket, semmilyen módon nem veszélyeztetik. (3) A Felek vállalják az e Megállapodás által érintett áruk szabad mozgásának biztosítását saját területükön. 37. cikk Vámügyi együttműködés és kölcsönös igazgatási segítségnyújtás (1) Az e fejezet rendelkezéseinek való megfelelés biztosítása, valamint a 36. cikkben meghatározott célkitűzések hatékony megvalósítása érdekében a Felek: a) információkat cserélnek a vámjogszabályokkal és a vámeljárásokkal kapcsolatban; b) a behozatali, kiviteli és tranziteljárásokra, valamint a vállalkozói szféra számára hatékony szolgáltatást kínáló eljárásokra vonatkozóan közös kezdeményezéseket dolgoznak ki; c) együttműködnek a vámeljárások és más kereskedelmi eljárások automatizálása, valamint az adatcserére vonatkozó közös szabványok létrehozása terén; d) a vámügyekben lehetőség szerint közös álláspontot alakítanak ki a vámügyekben illetékes nemzetközi szervezetekben, például a WTO-ban, a Vámügyi Világszervezetben (WCO) az Egyesült Nemzetek Szervezetében (ENSZ) és az ENSZ Kereskedelmi és Fejlesztési Konferenciájában (UNCTAD); e) együttműködnek a technikai segítségnyújtás tervezése és végrehajtása területén, különös tekintettel a vámügyi reformok és a kereskedelemkönnyítés területére, a Megállapodás rendelkezéseivel összhangban; valamint f) ösztönzik az együttműködést valamennyi érintett közigazgatási szerv, szervezet és egyéb intézmény között az országon belül és az országok között egyaránt. (2) Az (1) bekezdés sérelme nélkül a Felek közigazgatási szervei a vámügyekben az E. mellékletben foglalt kölcsönös közigazgatási jogsegélyről szóló jegyzőkönyv rendelkezéseinek megfelelően vámügyi kérdésekben kölcsönös közigazgatási jogsegélyt nyújtanak egymásnak. 38. cikk Vámügyi jogszabályok és eljárások (1) A Felek gondoskodnak arról és minden tőlük telhetőt megtesznek annak érdekében, hogy a kereskedelemmel és vámügyekkel kapcsolatos jogszabályaik, rendelkezéseik és eljárásaik az alábbiakon alapuljanak: a) a vámügy és a kereskedelem területén hatályban lévő nemzetközi eszközök és szabványok, ideértve a vámeljárások egyszerűsítéséről és összehangolásáról szóló nemzetközi egyezmény (a felülvizsgált Kiotói Egyezmény) lényegi elemeit, a Vámigazgatások Világszervezetének a globális kereskedelem biztonságát és könnyítését szolgáló szabványkeretét, valamint a Harmonizált Áruleíró és Kódrendszerről szóló nemzetközi egyezményt (HR-egyezmény); b) egységes vámokmány vagy ezzel egyenértékű elektronikus dokumentum használata a behozatali és kiviteli vámáru-nyilatkozatok kiállításához; c) olyan szabályozás, amely révén a gazdasági szereplők elkerülhetik a felesleges és diszkriminatív intézkedéseket, kiküszöbölhető a csalás, a vámszabályokat magas szinten betartó gazdálkodók pedig további könnyítésekhez jutnak; d) korszerű vámeljárási technikák alkalmazása, beleértve a kockázatértékelést, az áruk beléptetése és kiadása során alkalmazott egyszerűsített eljárásokat, az árukiadás utáni ellenőrzéseket és a vállalatellenőrzési módszereket; e) a – többek között az információtechnológián alapuló – rendszerek fokozatos fejlesztése a gazdasági szereplők, a vámigazgatások és más kapcsolódó szervezetek közötti elektronikus adatcsere megkönnyítése céljából; f) kötelező vámügyi tájékoztatási rendszer, nevezetesen a tarifális besorolás és a származási szabályok területén, az egyes Felek jogszabályainak rendelkezéseivel összhangban, feltéve hogy a vámhatóságok rendelkeznek az általuk szükségesnek tartott valamennyi információval; g) a vámszabályok megsértése miatt kiszabott büntetésekre vagy az eljárási követelményekre vonatkozó szabályok, amelyek arányosak, megkülönböztetésmentesek, és amelyek alkalmazása nem okoz indokolatlan késedelmet; h) a vámügynökségek engedélyezése tekintetében átlátható, megkülönböztetésmentes és arányos szabályok alkalmazása. A Felek elismerik annak fontosságát, hogy a jövőben teljességgel megszüntessék a vámügynökségek igénybevételére irányuló kötelezettséget. A Felek ezt a kérdést áttekintik a vámügyekkel és kereskedelemkönnyítéssel foglalkozó különbizottság keretein belül; i) a WTO-megállapodás szállítás előtti áruvizsgálatról szóló rendelkezéseinek tiszteletben tartása. A Felek elismerik annak fontosságát, hogy a jövőben minden olyan követelményt megszüntessenek, amely az áruk szállítás előtti vagy célállomáson történő kötelező vizsgálatát írja elő. A Felek ezt a kérdést áttekintik a vámügyi és kereskedelemkönnyítési külön bizottság keretein belül. (2) A munkamódszerek javítása céljából, valamint annak érdekében, hogy gondoskodjanak a megkülönböztetésmentesség, az átláthatóság és a hatékonyság elvének tiszteletben tartásáról, a Felek következőket fogják tenni: a) meghozzák a szükséges intézkedéseket ahhoz, hogy csökkentsék, egyszerűsítsék és egységesítsék a vámhatóságok és más kapcsolódó szervezetek által megkövetelt adatokat és dokumentumokat; b) lehetőség szerint egyszerűsítik a vámügyi előírásokat és az alaki követelményeket azért, hogy megvalósuljon az áruk gyors kiadása és vámkezelése; c) biztosítják a behozatalt, a kivitelt és a tranzitárukat érintő vámigazgatási intézkedések, és egyéb határozatok elleni fellebbezési jogot lehetővé tevő, hatékony, gyors, megkülönböztetésmentes és a kérelmezők számára könnyen hozzáférhető eljárásokat; d) gondoskodnak az etikai normák érvényesüléséről olyan intézkedések alkalmazása révén, amelyek tükrözik a vonatkozó nemzetközi egyezmények és az e területet érintő eszközök – nevezetesen a 2003. évi Arushai Nyilatkozat – elveit. 39. cikk A tranzitforgalom megkönnyítése (1) A Felek gondoskodnak az áruk területükön történő szabad átszállításáról, a tranzithoz leginkább megfelelő útvonal igénybevételével. Ennek céljából az esetleges korlátozásoknak, ellenőrzéseknek vagy követelményeknek objektív közpolitikán kell alapulniuk, továbbá megkülönböztetésmentesnek, arányosnak és egységesen alkalmazottnak kell lenniük. (2) A törvényes vámellenőrzések elvégzésének sérelme nélkül a Felek a másik Fél területéről származó tranzitáruknak olyan elbánást biztosítanak, amely nem kevésbé kedvező, mint a hazai áruknak biztosított elbánás azok kivitele, behozatala és szállítása esetén. (3) A Felek olyan vámeljárásokat vezetnek be a tranzitárura vonatkozóan, amelyek – a megfelelő garanciák biztosítása mellett – lehetővé teszik, hogy az árutranzitra ne kelljen vámokat és egyéb díjakat fizetni. (4) A Felek törekednek a kereskedelem korlátainak csökkentését szolgáló regionális tranzitra vonatkozó rendelkezések előmozdítására és végrehajtására. (5) A Felek az áruk tranzitjára vonatkozó nemzetközi előírásokat és nemzetközi jogi aktusokat tekintik irányadónak. (6) A Felek a tranzitforgalom megkönnyítése és a határokon átnyúló együttműködés előmozdítása érdekében biztosítják a területükön található valamennyi érintett szerv együttműködését és koordinációját. 40. cikk Kapcsolatok az üzleti szférával A Felek a következőkben állapodnak meg: a) gondoskodnak arról, hogy minden jogszabályt, eljárást, valamint illetéket és díjat a megfelelő módon, és amennyire lehetséges, elektronikus formában hozzáférhetővé tegyenek a nyilvánosság számára; b) ösztönzik a gazdasági szereplők, valamint a nem önkényes és nyilvánosan elérhető eljárások – mint például a WCO által kihirdetett egyetértési megállapodások – igénybevételében érintett vámigazgatási szervek közötti együttműködést; c) gondoskodnak arról, hogy vámügyi és kapcsolódó követelményeik és a kapcsolódó előírások és eljárások továbbra is megfeleljenek az üzleti szféra igényeinek, kövessék a legjobb gyakorlatokat, és a nemzetközi kereskedelem szempontjából a lehető legkevésbé korlátozóak maradjanak; d) szükség van arra, hogy a vámügyi és kereskedelmi kérdésekkel kapcsolatos jogalkotási javaslatokról és eljárásokról kellő időben és rendszeresen tárgyaljanak a kereskedelem képviselőivel. Ennek érdekében mindkét Fél megfelelő és rendszeres konzultációs mechanizmust állít fel a közigazgatás és az üzleti szféra között; e) valamennyi új vagy módosított jogszabály, eljárás, vám vagy díj közzététele és hatálybalépése között kellő időnek kell eltelnie. A Felek vámigazgatási információkat tesznek közzé többek között az ügynökség követelményeiről, a belépési eljárásokról, valamint a kikötőkben és a határátkelőknél található vámhivatalok nyitvatartási idejéről és működési eljárásairól, illetve a tájékoztatást nyújtó kapcsolattartó pontokról. 41. cikk Vámérték A Felek közötti kölcsönös kereskedelemre vonatkozó vámérték alkalmazásának szabályait az 1994. évi GATT VII. cikkének végrehajtásáról szóló WTO-megállapodás szabályozza. A Felek együttműködnek annak érdekében, hogy a vámértékkel kapcsolatos kérdések tekintetében közös megközelítést fogadjanak el. 42. cikk Regionális integráció a nyugat-afrikai régióban (1) A Felek megállapodnak a vámügyi reformok előmozdításában – különös tekintettel az eljárások és a szabályozás összehangolására – a nyugat-afrikai régión belüli kereskedelmi tevékenység megkönnyítése céljából. (2) Fentiek céljából a Felek szoros együttműködést alakítanak ki a vonatkozó nemzetközi vámügyi szabványok végrehajtásában érintett valamennyi szerv között. 43. cikk Együttműködés (1) A Felek elismerik a vámügyi és a kereskedelemkönnyítési együttműködésnek az e Megállapodás végrehajtása szempontjából fennálló jelentőségét. (2) a WTO Általános Tanácsának 2004. augusztus 1-jei határozata D. mellékletének (6) bekezdése értelmében és a III. részben foglalt rendelkezések figyelembevételével, a Felek olyan megfelelő programok létrehozásában állapodnak meg a pénzügyi és technikai segítségnyújtás terén, amelyek lehetővé teszik e fejezet rendelkezéseinek végrehajtását, különösen az alábbiak tekintetében: a) megfelelő és egyszerűsített jogi és szabályozási rendelkezések kidolgozása; b) a szereplők tájékoztatása és tudatosságnövelése, ideértve az érintett személyzet képzését; c) a vámhatóságok és kapcsolódó szolgálatok kapacitásának növelése, korszerűsítése és összekapcsolása. 44. cikk Átmeneti intézkedések (1) A Felek elismerik, hogy e fejezet rendelkezéseinek gördülékeny végrehajtásához átmeneti rendelkezésekre van szükség. (2) Nyugat-Afrika mint Szerződő Fél – a WTO keretein belül vállalt kötelezettségeinek sérelme nélkül – a Megállapodás hatálybalépésétől számított ötéves (5 éves) átmeneti időszakot kap arra, hogy megfeleljen a 38. cikk (1) bekezdésének b) és d) albekezdésében foglalt követelményeknek. Ezt az időszakot felülvizsgálhatják, attól függően, hogy a nyugat-afrikai régió milyen eredményeket ér el az Európai Unióval együttműködve megvalósítandó reformok terén. 45. cikk A vámügyekkel és kereskedelemkönnyítéssel foglalkozó különbizottság (1) A Felek létrehozzák a Felek képviselőiből álló, vámügyekkel és kereskedelemkönnyítéssel foglalkozó különbizottságot. (2) A vámügyekkel és kereskedelemkönnyítéssel foglalkozó különbizottság feladatai a következők: a) nyomon követi az ebben a fejezetben foglalt rendelkezések, a származási szabályokról szóló jegyzőkönyv, valamint a kölcsönös igazgatási segítségnyújtásról szóló jegyzőkönyv végrehajtását; b) konzultációs és vitafórumként szolgál valamennyi vámügyi kérdésben és különösen a vámeljárások és vámkezelési eljárások, a származási szabályok, a vámérték, a tarifális besorolás, a vámügyi együttműködés és a kölcsönös igazgatási segítségnyújtás területén; c) fejleszti a vámeljárások és vámkezelési eljárások, a származási szabályok és a kölcsönös igazgatási segítségnyújtás alkalmazásának kidolgozására, végrehajtására és ellenőrzésére irányuló együttműködést. (3) A vámügyekkel és kereskedelemkönnyítéssel foglalkozó különbizottság évente egy alkalommal ülésezik, a Felek által előzetesen meghatározott időpontban és napirenddel. A Felek szükség esetén ad-hoc ülések keretében is összehívhatják a bizottságot. (4) A Felek felváltva látják el a vámügyekkel és kereskedelemkönnyítéssel foglalkozó különbizottság elnökségét. (5) A vámügyekkel és kereskedelemkönnyítéssel foglalkozó különbizottság a GPM végrehajtásáért felelős Vegyes Bizottságnak tesz jelentést. 6. FEJEZET MEZŐGAZDASÁG, HALÁSZAT ÉS ÉLELMEZÉSBIZTONSÁG 46. cikk Célkitűzések (1) A Felek elismerik, hogy a nyugat-afrikai régióban a mezőgazdasági ágazatok – ideértve az állattenyésztést és a halászatot is – a GDP jelentős részét képviselik, és kulcsszerepet töltenek be az élelmiszer-ellátás bizonytalansága elleni küzdelemben, továbbá jövedelmet és munkahelyet jelentenek az aktív népesség túlnyomó többsége számára. (2) E Megállapodás a gazdasági és kereskedelmi hatásai, valamint a GPM fejlesztési programja keretében végrehajtott fellépések révén hozzájárul majd a termelékenység fokozásához és a termelés diverzifikációjához a mezőgazdasági és halászati ágazatokban. Ezenfelül várhatóan elősegíti a feldolgozóipar fejlesztését és a mezőgazdasági, élelmiszer-ipari és halászati termékek Felek közötti kereskedelmének fokozását is, a természeti erőforrások fenntartható kezelésével összhangban. (3) A Felek elismerik a nyugat-afrikai régió még kiaknázatlan mezőgazdasági potenciálját, valamint a nemzeti és regionális agrárpolitikái végrehajtásához nyújtott támogatás szükségességét, a két Fél által a Megállapodás III. részében foglalt rendelkezések szerint végrehajtott együttműködési politikák keretében. (4) A Felek elismerik továbbá, hogy a halászati, biológiai és tengeri erőforrások kiemelten fontosak az Európai Unió és a nyugat-afrikai régió számára, és a meglévő készletek – az ipari halászatra visszavezethető – kimerülésének kockázata megköveteli tőlük a halászati és vízi erőforrások fenntartható kezelésének előmozdítását. (5) A Felek szintén elismerik, hogy a nyugat-afrikai államok halászati és tengeri ökoszisztémái összetettek, biológiailag sokfélék és sérülékenyek, és az erőforrások kiaknázása során ezeket a tényezőket a halászati erőforrásoknak és a kapcsolódó ökoszisztémáknak az ENSZ Élelmezési és Mezőgazdasági Szervezete (FAO) által elfogadott, a felelősségteljes halgazdálkodásra vonatkozó magatartási kódexben meghatározott, tudományos útmutatáson és az elővigyázatosság elvén alapuló hatékony megőrzése és a velük való gazdálkodás révén kell figyelembe venni. (6) A Felek elismerik a halászattal és a nyugat-afrikai államok élő tengeri erőforrásainak hasznosításával kapcsolatos tevékenységek gazdasági és társadalmi jelentőségét, valamint annak szükségességét, hogy ezeket az előnyöket a lehető legnagyobb mértékben az élelmezésbiztonság, a foglalkoztatás, a szegénység csökkentése, a bevételek jövelése és a halászatból élő közösségek társadalmi stabilitása javára fordítsák. (7) A Felek elismerik, hogy a népesség élelmezésbiztonságának és a vidéki megélhetés megkönnyítésének biztosítása lényeges tényező a szegénység csökkentése szempontjából, amelynek a fenntartható fejlődés szélesebb keretein belül, a millenniumi fejlesztési célokkal összhangban kell megvalósulnia. Következésképpen megállapodnak abban, hogy együttes erővel törekednek arra, hogy a mezőgazdasági és élelmiszer-ipari termékek nyugat-afrikai piacain ne következzen be készlethiány. (8) Az Európai Unió kötelezettséget vállal arra, hogy a szakpolitikái – köztük halászati politikája – keretében támogatja Nyugat-Afrika államait a halászat monitoringját, ellenőrzését és nyomon követését biztosító hatékony rendszer kidolgozásában. (9) Továbbá a Felek elismerik, hogy a régió számára rendkívül fontos az olyan szakpolitikák bevezetése, amelyek lehetővé teszik a halászatból származó bevételek növelését Nyugat-Afrika népessége javára. (10) Az e cikkben említett cékitűzések elérése érdekében a Felek teljes mértékben figyelembe veszik a gazdasági, társadalmi és környezeti sajátosságok és igények sokféleségét, valamint Nyugat-Afrika mint Szerződő Fél fejlesztési stratégiáit. 47. cikk Élelmezésbiztonság Amennyiben e Megállapodás végrehajtása miatt Nyugat-Afrika mint Szerződő Fél vagy a nyugat-afrikai régió valamely állama számára nehézségeket okoz – vagy azzal fenyeget –, hogy az élelmezésbiztonságának garantálásához szükséges termékekhez hozzájusson, Nyugat-Afrika mint Szerződő Fél vagy a nyugat-afrikai régió érintett állama megfelelő intézkedéseket tehet a 22. cikkben foglalt eljárásoknak megfelelően. 48. cikk Együttműködés a mezőgazdaság és az élelmezésbiztonság területén (1) A mezőgazdaság és az élelmezésbiztonság területét érintő együttműködés a Cotonoui Megállapodás 53. és 69. cikke keretében zajlik. A Felek megállapodnak abban, hogy a Cotonoui Megállapodás erre a fejezetre és e Megállapodásra vonatkozó rendelkezéseit úgy hajtják végre, hogy azok egymást kiegészítsék és kölcsönösen erősítsék. (2) Annak érdekében, hogy a nyugat-afrikai régió országai biztosíthassák a népességük élelmezésbiztonságát és előmozdíthassák az életképes és fenntartható mezőgazdaságot, a két Fél a III. részben foglalt rendelkezések szerint fontolóra vesz minden olyan együttműködési intézkedést, amely az alábbiakra irányul: a) az öntözési és vízduzzasztási programok végrehajtásának elősegítése; b) a műszaki fejlődés, az innováció és a mezőgazdasági ágazaton belüli diverzifikáció előmozdítása; c) a mezőgazdasági termeléshez felhasznált környezetszempontú alapanyagok terjesztése; d) a kutatás fejlesztése nemesített vetőmagok előállítása, valamint azok gazdálkodók általi felhasználása céljából; e) integrált mezőgazdasági és állattenyésztési rendszer kialakítása; f) a mezőgazdasági termékek tárolásának és tartósításának javítása; g) az állam szerepvállalásának fokozása a magánszférának nyújtott tanácsadói támogatás terén; h) a mezőgazdasági rendszerek erősítése; i) a vidéki települések elérhetőségét szolgáló utak kiépítése a mezőgazdasági termékek begyűjtésének és szállításának javítása érdekében; j) a riasztási rendszerek hatékonyabbá tételének elősegítése a válsághelyzetek megelőzése céljából; k) hozzájárulás olyan regionális tőzsdék kialakításához, amelyek lehető teszik az élelmiszer-termékek regionális szintű hozzáférhetőségére vonatkozó információk jobb központosítását; l) a szerződéses mezőgazdasági termelés elősegítése az uniós partnerekkel, például a biotermékek kínálatát illetően; m) új lehetőségek azonosítása a nemzetközi szinten rendkívül keresett termékek exportjának fejlesztésére; n) a földtörvény reformjának elősegítése, amely révén növekszik a mezőgazdasági termelők jogbiztonsága, és ezáltal az eredményes mezőgazdaság megvalósításának és az agrárágazaton belüli magánberuházásokat célzó hitelek mozgósításának előmozdítása. (3) A Felek megállapodnak abban, hogy az élelmiszerhiánnyal kapcsolatos rendkívüli helyzetek egyedi és eseti élelmezési segélyprogramok végrehajtását tehetik szükségessé az ilyen helyzetek által sújtott országok javára. Mindazonáltal e programok semmiképpen nem veszélyeztethetik az adott támogatás kedvezményezett országaiban hatályban lévő élelemezésbiztonsági szakpolitikákat. (4) Az élemiszersegélyek Nyugat-Afrikába történő behozatalával járó esetleges kedvezőtlen hatások korlátozása érdekében a két Fél kötelezettséget vállal olyan háromoldalú mechanizmusok előnyben részesítésére, amelyek támogatják a helyi mezőgazdasági termékek forgalmazását. (5) A Felek hangúlyozzák a mezőgazdaság fontosságát Nyugat-Afrika gazdasága és élelmezésbiztonsága szempontjából és különösen a külföldi piacoktól függő ágazatok érzékenységét. Mindkét Fél biztosítja a szakpolitikái és belső támogatási intézkedései átláthatóságát. Ennek céljából az Európai Unió rendszeres időközönként – bármilyen alkalmas eszköz útján – jelentést nyújt be Nyugat-Afrika számára ezen intézkedésekről, ideértve az intézkedések jogi alapját, formáját és a kapcsolódó összekeket. A Felek az egyik Fél kérésére információt cserélhetnek bármely agrárpolitikai intézkedésről. (6) Az Európai Unió mint Szerződő Fél kötelezettséget vállal arra, hogy a Nyugat-Afrikába exportált mezőgazdasági termékek esetében nem alkalmaz exporttámogatásokat. (7) A mezőgazdasági és élelmezésbiztonsági együttműködés végrehajtása érdekében a Felek állandó párbeszédet biztosító mechanizmust vezetnek be az ebben a cikkben említett valamennyi területre vonatkozóan. E párbeszéd módját a Felek közötti közös megállapodás pontosítja majd. 49. cikk Halászati együttműködés (1) A halászat területét érintő együttműködés kidolgozása és fejlesztése érdekében, a III. részben foglalt rendelkezések szerint, a Felek kötelezettséget vállalnak az alábbiakra: a) együttműködés a nyugat-afrikai régió halászati erőforrásainak fenntartható kezelése érdekében, valamint az elővigyázatosság elvének alkalmazása a fogások fenntartható szintjének meghatározása és a halászati erőforrásokhoz való hozzáférés azon feltételeinek megállapítása során, amelyeket az állományok túlhalászásának és a környezetre és az ökoszisztémára gyakorolt negatív hatásoknak a kiküszöbölése érdekében kell betartani; b) a halászati termékek jobb kínálati kapacitásának és versenyképességének előmozdítása. Ennek céljából az Európai Unió vállaja, hogy támogatja a régió államait abban, hogy megfeleljenek az állat- és növény-egészségügyi intézkedések (SPS) alkalmazásából fakadó követelményeknek és kiépítsék a halászati termékek regionális piacát; c) a beruházások és a finanszírozáshoz jutás előmozdítása annak érdekében, hogy javuljon a régió halászati vállalkozásainak versenyképessége; d) együttműködés a kisüzemi halászat fenntartható kezelése és a nyugat-afrikai akvakultúra fejlesztésére irányuló szakpolitika kidolgozása és végrehajtása terén; e) a hajók által betartandó minimumszabályok kidolgozása és erre vonatkozó javaslatok, a hajók tevékenységének hatékonyabb monitoringja, ellenőrzése és felügyelete céljából; f) összehangolt erőfeszítések a jogellenes, be nem jelentett és szabályozatlan halászat megakadályozását, megszüntetését és az attól való elrettentést szolgáló eszközök hatékonyságának javítására és megfelelő intézkedések végrehajtására ennek céljából. Ennek során a Felek vállalják, hogy minden hasznos intézkedést megtesznek annak érdekében, hogy véget vessenek a jogellenes halászatnak és megelőzzék annak folytatását, az általuk megfelelőnek tartott valamennyi egyéb fellépés sérelme nélkül; g) hatékony hajómegfigyelési rendszer (VMS) bevezetése egész Nyugat-Afrikában, valamint egymással kompatibilis VMS használata Nyugat-Afrika valamennyi államában; h) Nyugat-Afrika vállalja, hogy a kötelező kompatibilis VMS bevezetésén felül az Európai Unió mint Szerződő Féllel közösen egyéb mechanizmusokat is kifejleszt a hatékony ellenőrzési és felügyeleti politikák biztosítására; i) a régióból az Európai Unió piacai felé exportált halászati termékek nyomonkövethetőségét és tanúsítását biztosító eljárások és feltételek megkönnyítése; j) a halászat ellenőrzését, felügyeletét és nyomon követését biztosító mechanizmusok és rendszerek javítása és erősítése, a jogellenes, be nem jelentett és szabályozatlan halászat elleni küzdelem céljából, ideértve a hajók által betartandó olyan minimumszabályok elfogadását, amelyek lehetővé teszik a hajók tevékenységének monitoringját, ellenőrzését és felügyeletét; k) a tudományos ajánlásokon alapuló és a különböző érintett Felekkel – köztük az Európai Unióval – történő konzultációt követően meghatározott megfelelő védintézkedések megtételének engedélyezése, amennyiben a régió halászati és vízi erőforrásainak tartós kezelését veszély fenyegeti; l) a nyugat-afrikai régió halászati erőforrásainak állapotával kapcsolatos ismeretekre vonatkozó tudományos kutatás erősítése; m) az információs rendszerek, valamint a halászati adatok statisztikai feldolgozásának javítása és erősítése, nevezetesen a vándorló fajok esetében; n) az együttműködés javítása valamennyi közös érdeklődésre számot tartó, halászattal kapcsolatos területen. 50. cikk Regionális integráció (1) A Felek elismerik, hogy a piacok és az agrár- és élelmiszer-ipari ágazatok nyugat-afrikai államok közötti fokozottabb integrációja, amely a még meglévő akadályok fokozatos megszüntetése és egy megfelelő jogszabályi keret elfogadása útján valósul meg, hozzájárul majd a regionális integráció folyamatának elmélyítéséhez és e fejezet célkitűzéseinek megvalósításához. (2) A Felek a III. részben foglalt rendelkezéseknek és a GPM fejlesztési programjának megfelelően munkálkodnak a mezőgazdaságra és halászatra vonatkozó regionális ágazati szakpolitikák kidolgozásán és végrehajtásán, és javítják a mezőgazdasági és halászati ágazat regionális piacainak hatékonyságát. 51. cikk Információcsere és konzultáció a mezőgazdasági és halászati kérdésekben (1) A Felek megállapodnak abban, hogy az e fejezet célkitűzésének elérését illető és a felek közötti kereskedelem szempontjából lényeges összes kérdéssel kapcsolatban kicserélik tapasztalataikat, információikat és a legjobb gyakorlatokat, valamint konzultációt folytatnak. (2) A Felek egyetértenek abban, hogy a párbeszéd különösen a következő területeken lesz hasznos: a) a mezőgazdasági termeléssel, fogyasztással és kereskedelemmel, valamint a mezőgazdasági és a halászati termékek piaci fejleményeivel kapcsolatos információk cseréje; b) a mezőgazdasággal, vidékfejlesztéssel és a halászati politikákkal, törvényekkel és rendeletekkel kapcsolatos információk cseréje; c) az agrár- és halászati ágazat átalakításához szükséges politikai és intézményi változások megvitatása, valamint a mezőgazdasággal, az élelmezéssel, a vidékfejlesztéssel és a halászattal kapcsolatos regionális politikák kialakítása és végrehajtása a regionális integráció során; d) eszmecsere az új technológiákról, a politikákról és a minőség-ellenőrzési intézkedésekről; e) eszmecsere az Európai Unióban hatályos magánszabványok jobb megértése és nyomon követése érdekében. III. RÉSZ A FEJLESZTÉSI DIMENZIÓ VÉGREHAJTÁSÁRA ÉS A GPM CÉLKITŰZÉSEINEK MEGVALÓSÍTÁSÁRA IRÁNYULÓ EGYÜTTMŰKÖDÉS 52. cikk Célkitűzések (1) A Felek vállalják e Megállapodás keretében, hogy erősítik az együttműködést és közösen kötelezettséget vállalnak a GPM végrehajtására és a célkitűzései megvalósítására. Az Európai Unió mint Szerződő Fél vállalja, hogy támogatást nyújt Nyugat-Afrika mint Szerződő fél számára a fejlődés zálogát jelentő GPM végrehajtásához. (2) A Felek közös kötelezettségvállalása a nyugat-afrikai régió fejlődését célzó elképzelések része, és hozzájárul a Megállapodás I. részében rögzített prioritások megvalósításához. E tekintetben elismerik, hogy az Európai Unió piacaihoz való hozzáférés javítása nem elegendő feltétele annak, hogy elérhető legyen a nyugat-afrikai régió előnyökkel járó integrációja a világgazdaságba. A Felek továbbá kötelezettséget vállalnak olyan hatékony intézkedések végrehajtására, amelyek hozzájárulnak egy szilárd, versenyképes és diverzifikált gazdaság alapjainak megteremtéséhez és a gazdasági integráció elmélyítéséhez a nyugat-afrikai régióban, valamint elősegítik, hogy Nyugat-Afrika alkalmazkodjon a Megállapodás révén kialakult új körülményekhez és kiaknázza a gazdasági partnerségből fakadó előnyöket. 53. cikk Alapelvek (1) A Felek megállapodnak egy olyan együttműködés kialakításában, amelynek célja, hogy technikai és pénzügyi segítségnyújtás formájában támogassa Nyugat-Afrika erőfeszítéseit a Megállapodás keretében vállalt kötelezettségei végrehajtására. Az együttműködés célja továbbá, hogy segítséget nyújtson a nyugat-afrikai régiónak a termelése diverzifikációját és bővülését gátló akadályok felszámolásában, a régión belüli kereskedelem fokozása és az európai piac megnyitásának kiaknázása érdekében. A Felek kötelezettséget vállalnak a GPM fejlesztési programjának (a továbbiakban: PAPED) végrehajtására, hogy ezáltal biztosítsák a Megállapodás célkitűzéseinek megvalósítását. Ennek céljából végrehajtják a Cotonoui Megállapodás gazdasági és regionális együttműködésre és integrációra vonatkozó rendelkezéseit e Megállapodás előnyeinek lehető legjobb kihasználása érdekében. (2) A Felek megállapodnak abban, hogy biztosítják a koherenciát a fejlesztési együttműködés és a Felek fenntartható fejlődésre és regionális fejlesztési stratégiákra vonatkozó nemzetközi kötelezettségvállalásai között. (3) A Megállapodás által létrehozott új kereskedelmi rendszer és a fejlesztési együttműködés keretében tett kötelezettségvállalások kiegészítik egymást és együttesen alkotják a Megállapodás fejlesztési dimenzióját. A Megállapodás 2. cikkének (4) bekezdése értelmében az új kereskedelmi rendszer a kölcsönösségen és az eltérő fejlettségi szint figyelembevételén alapul, és különleges és differenciált elbánást, valamint fokozatos és aszimmetrikus liberalizációt vezet be Nyugat-Afrika tekintetében. (4) A Felek továbbá egyetértenek abban, hogy ennek a résznek a rendelkezéseit nem értelmezik úgy, hogy azok akadályozzák Nyugat-Afrikát mint Szerződő Felet a növekedési és fejlesztési célkitűzéseinek elérésében, a szakpolitikái végrehajtásában és a regionális integrációja megvalósításában. 54. cikk A finanszírozás módja (1) Az Európai Unió vállalja, hogy támogatást nyújt a Megállapodás fejlesztési dimenziójával kapcsolatos fellépések és projektek végrehajtásához. A Nyugat-Afrika és az Európai Unió közötti, e Megállapodáson alapuló fejlesztési együttműködéshez kapcsolódóan az Európai Unió[2] által nyújtott finanszírozás az alábbiak keretében történik: a) a Cotonoui Megállapodásban szereplő megfelelő szabályok és eljárások, nevezetesen az Európai Fejlesztési Alap programozási eljárásai; b) az Európai Unió általános költségvetéséből finanszírozott megfelelő eszközök; c) a Cotonoui Megállapodás megszűnése esetén létrehozandó egyéb pénzügyi mechanizmusok. (2) Az Európai Unió tagállamai együttesen vállalnak kötelezettséget arra, hogy saját fejlesztési politikáikkal és eszközeikkel – többek között kereskedelemösztönző támogatások keretében – támogatják a regionális gazdasági együttműködés és az e Megállapodás végrehajtása szempontjából kedvező fejlesztési intézkedéseket nemzeti és regionális szinten egyaránt, a támogatás hatékonyságának, összehangolásának és kiegészítő jellegének elvével összhangban. (3) Az Európai Unió és tagállamai kötelezettséget vállalnak arra, hogy a Megállapodás 2. cikkében említett pénzügyi eszközöknek, a Felek jogszabályi rendelkezéseinek és elveknek megfelelően finanszírozzák a Megállapodás fejlesztési dimenzióját legalább abban az időszakban, amely alatt Nyugat-Afrika e Megállapodás keretében megvalósítja a kereskedelem liberalizációját. (4) Az Európai Unió és tagállamai vállalják, hogy támogást nyújtanak Nyugat-Afrika számára ahhoz, hogy a Megállapodás fejlesztési dimenziójának finanszírozásához más donoroktól származó kiegészítő finanszírozást vegyen igénybe. 55. cikk A GPM fejlesztési programja A régió által a fejlődése érdekében tett önálló erőfeszítések támogatásával a Felek megteszik a GPM fejlesztési programjának (PAPED) végrehajtásához és annak célkitűzései eléréséhez szükséges pénzügyi és technikai intézkedéseket, a fenti 54. cikk rendelkezéseivel összhangban, a Megállapodás fejlesztési dimenziójának megvalósítása céljából. 56. cikk A PAPED célkitűzései (1) A GPM fejlesztési programja a Megállapodás fejlesztési célkitűzéseinek elérését célzó hosszú távú elképzelés részét képezi. Általános célja egy versenyképes, a világgazdaságba harmonikusan illeszkedő és a növekedést és a fenntartható fejlődést ösztönző regionális gazdaság kiépítése. A PAPED és a nyugat-afrikai régió kereskedelme javára nyújtott kereskedelemösztönző támogatás, valamint az érintett régió gazdasági és ágazati regionális fejlesztési stratégiái összhangban állnak egymással. (2) A GPM fej